text:
lunedì 31 maggio 2010
Voi celescj
La ploie e bat sul veri de machine. Il papi al svolte a çampe e mi lasse che o ledi a scuele di bessôl. La scuele si le viôt e je alì insom. Une stradele in bande e mene a une cjase inderoc o pûr mi dîs che o soi rivât.
Cheste matine no vuei lâ a scuele che o ai un compit, cussì o jentri in cheste cjase che e sarà la mê cove di cheste matine vueide. O vuei jentrâ par svuincâ la scuele. La machine di me pari e scomparìs te crosade e jo o côr dentri par no fâmi viodi, la puarte e je sierade ma si vierç cence la clâf.
La jentrade e je biel che vueide. Al è un breâr che al criche sot dai pîts. E je verementri grande. O viôt che in cusine un barcon al à il veri rot come se cualchidun al vedi tirât un clap. Dal di fûr e jentre un aiarin crût, une ploie glaçade. Alc al lampe in chê scure stanzie ma nome par un marilamp. Un lamp maledet. A son doi voi celescj come chei di un cîl seren. Spaventât o scjampi e mi cjati di sore des scjalis.
Un curidôr lunc, o voi indenant a palpe cui braçs slungjâts indenant. O voi cuintri alc, no sai ce. Mi fermi pe pôre. O sint alc a tocjâmi. O zuri, no mi soi mot nancje di un tic. Un vêl lizêr di sede mi tapone il cjâf prin che mi inacuarzedi di ce e cemût. Cu la man che mi trime o cîr di gjavâmal e mi inacuarç che spine che pene e forope il scûr. Sul paviment si slargje une magle licuide rosse, e samee sanc. Denant di me dal scûr e salte fûr une femine. E je biele. Cui cjavei bionts e luncs e un mantel fin par tiere viert denant e discolce. E à un cjapiel di infermiere, lis cjalcis e lis mudandinis neris, gjachete blancje vierte sul pet plen. E un curtìs in man. Une siringje in chê altre. Mi rît simpri plui fuart, simpri cun plui scjas, cuntune ghigne orende. E ven de mê bande e jo no rivi a movimi. Chei soi voi ros mi tegnin inclaudât.
Mi dîs alc che no capìs, chel sunsûr mi travane la orele e mi insgrisule dut il cuarp. La sô vôs mi sune di clop tal cjâf, un lament. O sint dai pas, al sta rivant cualchidun altri, un grum di int mi cjale, a son tor ator in cercli che cjalin la infermiere tant che e alce il curtisson e la siringje e jo o soi inzenoglât alì, agnel dal sacrifici. A àn intor une mascare e un mantel neris e a ridin di gust. Mi clamin, mi disin brâf chest furlan, mi incitin a gjoldi dal moment, mi invidin a jessi part dal zûc. O vierç i voi, a son doi voi celescj come chei di un cîl seren, o soi distirât tal gno liet, mê mari mi clame: «Stiefin, jevistu?»
Un curtisson e une siringje a son poiâts sul comodin. Sul cjâf sui mei cjavei o sint un vêl lizêr di sede. «O ai di jessi fûr di ca!», mi dîs. Il cûr mi bat cence remission. O provi a cori e il cricà dal len mi spavente parcè che no sint se cualchidun mi ven daûr. Il curidôr nol finìs mai. O cjali indaûr e nol è nuie. Miôr a son chei doi voi celescj. A scumparissin e ju torni a viodi di un ros impiât. O vuei sberlà ma no rivi. Lis gjambis mi clopin e o voi a trastolons. Chei voi si svissinin e si fermin tacâts parsore di me.
Chê lûs rosse e sclarìs pene il scûr.
di Stefano Gasti
Conte n. 132
Etichetis: Contis, Gjenar di orôr, Gjenar fantastic, Stefano Gasti
lunedì 24 maggio 2010
Me santul
Me santul mi diseve simpri: cuant che ti nomenaràn dotôr fâs meti la gnove sul boletin parochiâl dal paîs. Dome cussì i toi paisans podaràn savê cui che tu sês.
Lui, puaret, cussî al contave, al jere lât vie di cjase tai agns che nol jere lavôr par nissun. E chês pocjis voltis che al tornave a Feagne, dopo tant timp, no lu cognosseve plui nissun e chei pôcs che si visavin di lui, no savevin che un fregul di fortune a la veve cjatade.
Par lôr al jere simpri Mario chel di Cecon, il prin fi de famee plui puare dal paîs.
Cheste propit me santul nol podeve digjerîle. Al varès volût che Feagne si ricuardàs di lui, no par chel che al jere une volte, ma par chel che al veve fat te vite, e magari, parcè no, pai soi merits i vès fat une fieste come chê che si faseve une volte ai emigrants.
Invezit chês pocjis voltis che al cjaminave pes stradis dal pais nancje un mandi, un bundì Siôr Mario.
Pôr santul, nancje pe so muart a àn fat sunâ le bande dal paîs par lui, ma no dome la bande, nancje lis cjampanis.
E sì che al jere un om bon, cun di plui brâf tal so mistîr di artist. Par no dî che tal paîs là che al veve metudis lidrîs al veve comprade cjase, un toc di tiere, e par ultin al veve ben maridadis sôs fiis. Insome al jere un om che al si jere fat onôr.
Nissun al pue neâ che une sunade che tant al bramave, magari dome par che dì, se sarès propit meretade. Forsit par chest, cuant che al veve nasade le fuee, e al veve capît che par lui, aromai, lis zornadis che a jerin restadis al podeve contâlis sui dêts des sôs mans, al si jere propit rabiât. E no pôc.
Al si jere tant rabiât che i veve dât l’ordin a sô fie che di muart no veve di sapulîlu dongje dai soi vecjos, come che al veve simpri dit.
Mario, nol jere dome rabiât parcè che al veve capît che e jere vignude la sô ore, ma al jere soredut displasût, e no pôc, di jessi deventât vecjo cence che la sô int, Feagne, i vès dite, almancul une volte: brâf Mario.
Nissun al po neâ che un salût a chel om, cuntun fregul di pompe, par che dì, nol sarès stât une brute pensade.
Jo me santul, no lu ài ubidît.
No mi visi plui se a mal sôi dismenteât, o se no ài vût timp, ma che o soi deventât dotôr no lu ai fat publicâ sul boletin parochiâl come che lui simpri mal racomandave.
E alore, nancje par me, cuant che e vignarà a cjolmi chê dal falcet a sunaràn lis cjampanis.
E tant mancul e sunarà la bande.
di Nello Malisano
Conte n. 131
Etichetis: Contis, Gjenar romantic, Nello Malisano
mercoledì 19 maggio 2010
Storie mestre
Al fasè un grant cercli, il mestri, slungjant i braçs e alçantsi su lis pontis. E a lu fasè cussì ben che i fruts a plearin il cuel lant daûr di imagjinaris confins taronts. Il mestri, paiât de lôr atenzion, a un ciert pont al restà cul braç par aiar, cu la matite strente tai dêts che a someave un canfìn da libertât, cul bust rigjit e dret che al someave un vigjil sul pont di porconâ a un automobilist distrat, cui pîts unîts e in ecuilibri precari su lis pontis che al someave un balarin di pôc cont. Ma chel che a lui i impuartave, al jere che i fruts a continuavin a cjalâ la ponte in grafite lassù adalt, plui in alt dai lôr cjavuts riçots e bionts, o slis e moros, o riçots e moros, o slis e bionts, o ros e mots. Ogni lôr respîr al jere rot, ogni lôr pensîr pitinin al jere dedicât al cercli che a ur vignive spiegât e che, propit in chel moment, al si jere fermât. Il mestri, fat duncje un grant cercli, fermât cul braç pal aiar tal pont plui alt da circonferenze, al decidè che al jere timp di passâ al parallelepipedo. Ma chel, forsit pal non ridicul, forsit parcè poliedro, al someà a une piçule scolaresche plui il non di un cjaval o di un mussut, forsit di raze indiane, indiane de Indie, che une forme gjeometriche cun sîs musis clamadis parallelogrammi. Si svearin dal incjantament pene che il mestri al disè la “do” di parallelepipedo e già su la “dro” di poliedro a tacarin a tirâsi balutis di cjarte cul sclipot, fate cuntune pene a sfere cence plui la canucje. Il mestri, che al jere restât fer li, cul braç jevât, incjastrât ta posture di une statue da libertât, atent a dirigji un trafic immagjinari, concentrât tal balâ une muart dal cign cence musiche, al sierà i voi, sperant che la cjampane da ricreazion a lu salvas da prime bavose balute che a lu vès becât.
di Renzo Brollo
Conte n. 130
Etichetis: Contis, Gjenar fantastic, Gjenar sureâl, Renzo Brollo
lunedì 17 maggio 2010
Conte di peraulis muartis 3
«Cumò vonde! Ducj a cjase sô!»
Diu si sveâ di bot dal insium, si alçà in dute la sô potence, al alçà il braç e dreçà il dêt viers la Tiere che, a chestis peraulis, e trimà e si jemplà di paniç.
«Nol esist che jo o vedi fat i neris scûrs par vivi in te Afriche, i blancs simpri plui clârs biel che si dreçin al Nort, i orientâi zâi par confondisi cul soreli jevât... E o vedi lassât cressi il cinês in Cine, l’inglês in Inghiltere, il furlan in Friûl... par cjatâmi cumò dut chest messedot di neris a Nort, blancs a Sud, zâi a soreli amont... une robe fûr di scuare dome parcé che o mi soi inçussît un lamp!» Si scuen dî che i timps di Diu a son cetant plui luncs dai nestris e chel che par lui al è un marilamp, par nô al è un pâr di secui.
A lis peraulis di Diu ducj i oms a cjaparin pôre e ognidun al tacà a direzisi in filis lungjis tant che di furmiis, viers plui o mancul là che la sô gjernazie al varés vût di cjatâsi. A si scuen ancje dî che no propit ducj bandonarin là che a jerin a vivi: andi jerin - diunoluli - ancje chei che no crodevin in Diu e che, ancje se lu viodevin rabiôs, cul dêt dreçât, alt denant di lôr, continuarin a no crodiji.
Anzit, un di lôr al viodè in chest tramiâ di intun segnâl clâr dal darwinisim e, dreçant la vôs viers Diu, i berlà: «Ben fate! La evoluzion e je une conseguence di un adatament lunc e progressîf intun puest. Il messedament di popui al ricuarde plui il creazionisim e il mît origjinari, che al sedi il melting pot a creâ di bot l’om gnûf! Fasis ben a mandâju ducj a cjase e a fâju rivâ cul timp che covente ae evoluzion!»
Di une cualchi bande, Diu al si sveà di colp, sudât e cun sgrisui dilunc il fîl de schene: lui, il Creadôr par ecelenze fat passâ par un evoluzionist! Po al si inacuarzé che al jere stât dut un insium, stramp ce che si ûl ma dut câs nome che un insium.
Infastidît, Diu, alore, al si zirà di chê altre bande e al tornà a indurmidîsi.
di Di Suald
Conte n. 129
Conte n. 129
Etichetis: Contis, Di Suald, Gjenar fantastic, Gjenar sociâl
mercoledì 12 maggio 2010
Mode
A jerin 200 agns che di muart naturâl nol murive plui nissun: un miliart di personis, modificadis, selezionadis par varietât di gjenome, in mût di no sierâsi nissune puarte pal avignî, a vivevin in pâs intun mont aromai cuiet. La eliminazion des cjadenis gjenichis dal invecjament e la interpolazion di gjens di levan lis vevin puartadis indevant un grup di savis iluminâts, aromai muarts, che a vevin fat la lôr sielte di scuindon e cence che nissun no ju podès fermâ: nuie plui invecjament, e par compensazion sterilitât scuasi complete. Il gjenar uman si veve trasformât intune gjernazie di ibrits, ma si restave simpri zovins, o al massim madûrs: se no si veve cualchi incident, la medisine e faseve che al fos impussibil murî di malatie e il cuarp, te flôr de fuarce, si ripiave in curt di chês pocjis malatiis che si cjapave ogni tant. Cu la riduzion de popolazion e cu la distribuzion tecnologjiche belançade al bastave pôc lavôr par mantignîsi in ecuilibri cul ambient e vê dut ce che al coventave: l’incuinament al jere un cjapitul di storie passade e no jerin plui vueris. Par dâi la volte a chei pôcs che a murivin di incident, si programave une cierte cuantitât di clons ogni an.
Dut al leve indevant cence problemis. Dome tai ultins 6 mês si viodeve che si varès vût di incressi la cuote di clons gnûfs almancul dal 600%, e la proiezion al pareve che e ves di lâ sù ancjemò. Al pareve che chest cambi al fos tacât par vie di un messaç te rêt, che al jere deventât une mode di sucès straordenari:
“Tu âs provât dut, e je ore di dâ un sens ae tô vite: prove la muart!”
di Spirt Anonim
Conte n. 128
Etichetis: Contis, Gjenar fantasience, Gjenar sociâl, Spirt Anonim
lunedì 10 maggio 2010
Un dopli insospetabil
Ce investigazion, o mi dîs, ce zornade! Il gorgonzola, par altri, al jere bon, forsit o ai esagjerât come al solit, o zonti jenfri i pinsîrs. O mandi jù une sgnapute e o tachi a involuçâmi tai linçûi, nauseât. Daspò, o rivi a indurmidîmi fadiant il respîr...
«...insome, siôr Marlo, lui a mi domande di cirî un che nol viôt, ma che in ogni câs a si sint di velu simpri tacât, juste?» o torni a ripeti.
«Sì, sì... lu prei, o soi disponibil a paiâ dut ce cal vûl, baste ca lu cjati in cjar e vuès» al zonte passantmi une foto.
Cjalant la imagjine, o alci i voi su la muse di cui che a mi steve fevelant e o resti a bocje spalancade: al è lui, anzi o soi jo, no al è lui ma cu lis mostacjis! No fâs coments. O tiri un cassetut e, tignint in man un penarel neri, i voi dongje riduçânt. Di ca a pôc, o pensi, al cjatarà se stes. Lui al tire in sù lis soreceis, al spaurìs e al tache a berlâ come un mat.
«Ma no, siorut, che a mi lassi fâ, al viodarà cemût che...» Si svincole, al brinche un britulin par taiâ cjartis che al steve sù la scrivanie e a mi ven cuintri batint... Sante Madone! Si disgote pardut, spiluçânt: al è il gno sanc, anzit al è il so e a mi mi ven un inzirli.
A mi dismôf intal mieç di sudôrs di fiere. Vonde! Vuê o taiarai vie dut ce che o ai sot il nâs, o mi dîs lant in bagn. Se mi coventaran o incolarai chei di carnevâl, voltâmi al spieli. Chel altri, intant, platât daûr i siei, mi cjale sghignuçant.
«...insome, siôr Marlo, lui a mi domande di cirî un che nol viôt, ma che in ogni câs a si sint di velu simpri tacât, juste?» o torni a ripeti.
«Sì, sì... lu prei, o soi disponibil a paiâ dut ce cal vûl, baste ca lu cjati in cjar e vuès» al zonte passantmi une foto.
Cjalant la imagjine, o alci i voi su la muse di cui che a mi steve fevelant e o resti a bocje spalancade: al è lui, anzi o soi jo, no al è lui ma cu lis mostacjis! No fâs coments. O tiri un cassetut e, tignint in man un penarel neri, i voi dongje riduçânt. Di ca a pôc, o pensi, al cjatarà se stes. Lui al tire in sù lis soreceis, al spaurìs e al tache a berlâ come un mat.
«Ma no, siorut, che a mi lassi fâ, al viodarà cemût che...» Si svincole, al brinche un britulin par taiâ cjartis che al steve sù la scrivanie e a mi ven cuintri batint... Sante Madone! Si disgote pardut, spiluçânt: al è il gno sanc, anzit al è il so e a mi mi ven un inzirli.
A mi dismôf intal mieç di sudôrs di fiere. Vonde! Vuê o taiarai vie dut ce che o ai sot il nâs, o mi dîs lant in bagn. Se mi coventaran o incolarai chei di carnevâl, voltâmi al spieli. Chel altri, intant, platât daûr i siei, mi cjale sghignuçant.
di Frank Spada
Conte n. 127
Etichetis: Contis, Frank Spada, Gjenar fantastic, Gjenar ironic
lunedì 3 maggio 2010
Des mês bandis
Cuant che o torni des mês bandis, tes oris che nol bat il soreli, mi plâs cjaminâ pes stradis che mi puartin dentri i borcs dal paîs. E tantis voltis, ancje se o ai pôre dai cjans, o cjapi le volte des andronis par rivâ fin tal cûr dai curtii. E je vere, ce che mi sburte a lâ dentri in chei cjantons, che se no larès di proposit no ju viodarès mai plui, e je le mê indole di om curiôs. Ma ce che mi sburte, par dile dute, a meti il nâs dentri chei lûcs al è il plasê di scuvierzi cemût che al è cambiât il gno pais, le mê int.
Cuant che o jeri frut chês andronis a jerin plenis di canais, fantats, fantatis e oms e feminis fûr di pupil. Tai curtii si sintive simpri berghelâ cualchidun e cjaminant su le tiere batude di chês stradis o vevi di stâ simpri atent in dulà che o metevi i pîts par no finî suntun sbit di dindi o di gjaline, o piês ancjemò, suntune buiace.
Tes andronis si viodeve parcâts simpri un, doi, trê cjars di fen o di meniche che a spietavin di jessi discjamâts. Insome in chei lûcs si scoltave suns di vite in ducj i cjantons: fruts, frutis, bestiis, feminis... e te biele stagjon, vie pe zornade, si zontave il cjant des cisilis.
La ultime volte che o soi tornât, soi lât a fâ une cjaminade pes stradis dal borc di Palût. Di fruts, di un cristian nancje le ombre e, tal puest dai vecjos cjars parcâts te androne, a jerin trê machinis, di chês che cuant che a van di buride a corin come une saete.
Tra chês stradis, la che ogni troi al jere taponât dal catram, no si sintive anime vive, scuasi di fâmi pensâ di vê sbaliade strade e di vê cjapade le volte dal cimitieri.
Sintivi dome un strani rumôr, che intun prin moment mi someave il cjant di une lodule barbote. Invezit al jere il sunsûr dal modem di un canai che si colegave ae rêt, ma non a chê di Faustin Mulinâr, indulà che a si cjapavin i uciei, ma a la rêt di internet.
Sì, il gno paîs al è propit cambiât! Ma in miôr o in piês?
A viodi chês machinis, le elegance di chês cjasis dal dut pituradis di gnûf, infin il sun di chel tramai moderni, mi ven di pensâ che il gno paîs al sedi propit cambiât in miôr. Cui sâ se e je vere?
Pecjât che di ce che il borc mi mostrave cuant che o jeri frut al è restât ben pôc, nancje un mandi o un bundì, ma sôl, chei sì, un bon odôr di ledan e il vuacâ di cualchi cjan.
di Nello Malisano
Conte n. 126
Conte n. 126
Etichetis: Contis, Gjenar romantic, Nello Malisano
Iscriviti a: Coments al post (Atom)


c: text/html

text:
Forsit, sui 8 agns,Gjerman Moscon como me, al é stât butât par tiare da une muinie che montade su di lui a lu a emplât di sberlis parce ch'a crodeve ch'al vés blestemât e... D'in chê dí, al a scomençât a blestemâ par vendicâsi des berlis ch'al veve cjapât di bant...
Jó invesit o ai vût plui furtune di lui, o soi lât a stâ fûr da l'Italie e tant ch'o cjacari un'altre lenghe nancje no sai plui ce ch'a son. Une des rôbis ch'a si piert subite lant pal mont a é chê manie ch'a si à in Italie di meti le religjon in ben o in mâl, in dut ce ch'a si fâs e ce ch'a si dîs. Par contagjon o par necesitât, cjacarant un'âltre lenghe a si piert, sêti le voe di lâ a messe che tal stès timp le manie di blestemâ, tant al é vêr che lis blestemis dai talians ch'o cognós di fûr, a lis doprin dome par talian parcé che in chês âltris lenghis a somearèssin strambis, stupidis e cence sens come che lâ a messe al somearès ingjenuo stant al fat che le glêsie a no à nissun podê politic o economic come in Italie.
Daspó, se un a nol crôt in diu parcé passaressial il timp a ufindi cualchidun ch'a nol esist e che dutcâs a nol é responsabil de sô stupide nervositât? Se amancul al insultàs Allah o budda a si puedarès ancje capî:-)
A part i spagnûi cui lôrs oribils cago un dios e i francês cui lôrs plui distints nom de dieu o i merecans cui lôrs gjentîls oh my god, nissun a nol và plui in là che i talians cun lis blestemis e a si contentin di dî cualchi peraulate. Un colmo sa si pense che i stranîrs a considerin le lenghe taliane come le plui armoniche ch'a sêti e che Carlo Quint al diseve che lui le doprave il talian par cjacarâ a es feminis come ch'al doprave il todesc par cjacarâ ai cjavai e a nol à mai dite ch'al doprave il furlan dome par toli pal cûl i triestins:-)
Achi il Gjerman al fâs il todesc ma nus mostre une rôbe tipiche taliane che sa fâs ridi tal inprin parcé ch'a si crôt ch'a i sedi scjampade, a si capís subite ch'a nol sà dî une peraule zence trai un porco e al piert subite in considerazion.Cussí al si svilís. Al anule dutis lis cualitâts ch'al puès fa crodi di vê sint un personagjo public...
Forse, come me, Germano Mosconi da piccolo é stato buttato giù per terra da una suora che credeva di averlo sentito bestemmiare e dopo esser stato accavallato da lei per impedirlo di muoversi, s'é fatto rimpire di pugni e di sberle. Ed é forse da quella volta che ha incominciato a bestemmiare come un carettiere coi cavalli per dimenticare le sberle che aveva preso per niente.
Io invece ho avuto più fortuna. Sono andato all'estero e finché parleró un'altra lingua le bestemmie non só cosa siano. Infatti, uscendo dall'Italia, automaticamente si perde la mania di misciare in bene o in male la religione in tutto quello che si dice o si fa e per forza, se non si bestemmia più, non si và neanche più in chiesa tant'é vero che gli italiani che conosco, di fuori, semmai bestemmiano ancora lo fanno solo in Italiano. Un colmo per uno straniero che considera la nostra lingua una lingua piena di armonici suoni fatta come diceva Carlo Quinto per parlare alle donne come il tedesco lo considerava per parlare ai cavalli!
A parte gli spagnoli con i loro orrendi me cago un dios, i francesi con i loro aristocratici nom de dieu o gl'inglesi con i loro gentili oh my god, nessuno và cosí in là con le omprecazioni come si fa in Italia.
Qua Germano Mosconi fa il tedesco illustrandoci bene come siano le cose. In principio forse noi ridiamo pensando che gli sia scappato un'imprecazione poi si capisce che non sà dire una parola senza aggiungere una bestemmia e più il videografo accatasta i casi e più il personaggio si svilisce e perde il valore che crede di avere essendo un personaggio pubblico.

robotstxt: allowed

filter: keep


text:
Un puestut par fevelâ de mê grande passion di simpri, la archeologjie, ma no dome...
domenica 31 ottobre 2010
A proposit dal museu etnografic...
La uniche robe che o pues conseâus e je chê di lâ a viodilu, parcè che il museu etnografic dal Friûl in vie Graçan a Udin, al è pardabon biel!
Plui di une ore e mieze di visite dilunc di salis ben alestidis, cun tancj temis e cetantis colezions di dut il Friûl, che a mostrin trop che il nestri teritori al sedi siôr di storie e di culture.
Une buine presince ancje de lenghe furlane, cuasi ducj i reperts a son nomenâts cui lôr nons origjinâi (pecjât che no sedin in marilenghe ancje i panei descritîfs...ma cuissà, plui indevant che cualchidun nol cjapi spont dal museu de storie catalane di Barcelone!).
Biele ancje la idee, te sale des mostris temporaneis, di lassâ la pene ai visitadôrs par scrivi i nons dai reperts come che a jerin clamâts tai timps (par esempli cumò la sale e je dedicade al lavôr dal marangon, cun ducj i soi imprescj).
Ae fin, intun avîs dai curadôrs dal museu, al è scrit l'intent di volê continuâ a cirî e valorizâ ancje l'aspiet linguistic de nestre culture.
Compliments ae dotore Tiziana Ribezzi e a ducj chei che a àn permetût chest lavôr.
Il museu cun di plui al ufrìs ancje percors di visitis vuidadis e laboratoris par scuelis e grups, o podês tignîsi inzornâts sul sît dal comun di Udin ae pagjine dedicade al museu.
sabato 30 ottobre 2010
Damis e feminis langobardis
La mostre si podarà visitâ fint ai 30 di Avrîl dal 2012
dal lunis al vinars des 11.00 aes 13.30
il lunis e il miercus ancje des 16.00 aes 18.00.
Par info
Comun di Romans dal Lusinç, Ufici Culture
ufficio.cultura@com-romans-d-isonzo.regione.fvg
mercoledì 27 ottobre 2010
Gnûf Museu etnografic dal Friûl
I oraris pal periodi invernâl a son: dal martars ae domenie des 10.30 aes 17.00
Pal periodi estîf: dal martars ae domenie des 10.30 aes 19.00
Fint ai 31 di Otubar dal 2010 al sarà pussibil gjoldi di biliets a presits promozionâi
Par info:
telefon 0432 271920
fax 0432 271907
mail museoetnografico@comune.udine.it


text:
1963
De Vichipedie, la enciclopedie libare dute in marilenghe.
Tabele dai contignûts
Acjadiments[cambie | modifiche il codiç]
In Friûl[cambie | modifiche il codiç]
- 31 di Zenâr - A nas la Regjon Autonome Friûl Vignesie Julie.
- 9 di Otubar - Disastri dal Vajont
Pal Mont[cambie | modifiche il codiç]
- 24 di Novembar - Lee Harvey Oswald, sospetât di jessi il sassin dal president merecan John F. Kennedy al ven copât in un atentât a Dallas.
Nassûts[cambie | modifiche il codiç]
- 17 di Fevrâr - Michael Jordan, zuiadôr di basket american.
Muarts[cambie | modifiche il codiç]
- Angelo Giuseppe Roncalli, clamât il pape bon Pape Zuan XXIII (n. 1881)


text:
Il
prin ministri galês Carwyn Jones al à comunicât che al rivarà un
altri milion di sterlinis par sburtâ i citadins a imparâ e a doprâ
la lenghe galese. La clâf par incressi l’ûs de lenghe, al à dite
Jones, e je chê di creâ lis ocasions par doprâle a nivel locâl.
Par chest il finanziament al larà a zontâsi al milion e 250 mil
sterlinis za assegnât pe dade 2014 – 2015 ai centris pe lenghe, o
sei lis struturis logadis intai comuns e alì dai istitûts
scolastics par favorî l’ûs sociâl dal galês.
Font:
BBC,
04/09/14


text:
Conte n. 113
sabato 27 febbraio 2010
Se il mont si strucje
Zuan e Nicolò a jerin restâts in cjase di bessôi cu lis feminis. Nancje che a fossin inmò frutins di tete. Toni e Bastian, i fradis plui grancj, za di cualchi zornade a jerin jù a Udin cu lis Cernidis. Laurinç, lôr pari, al jere lât jù in citât a matine, cuntun trop di oms dal borc. La gnove si veve sparniçade bot e sclop e di ducj i paîs dongje a jerin rivadis jù sdrumis di oms in armis.
«Cheste e je la volte buine che ur es fasìn paiâ dutis!» al veve rugnât lôr pari tal lâ fûr di cjase. E lôr doi? No vevino ancje lôr la lôr part di fâ? «O sês inmò masse piçui par chestis robis» ur veve tonât Laurinç intant che al provave il fîl de sô manarie. Ur veve dât une cjalade che no permeteve replichis e Zuan e Nicolò a vevin capît che a varessin fat miôr a stâ cuiets.
Al someave che la zornade no finìs plui, ma, a pene che si veve fat scûr, si vevin sfrusignade la muse ben e no mâl cul cjalin e si vevin metudis sù dôs piels di cjavre, chê nere e chê rossite, inmò cui cuars intor. Cence abadâ al cridâ di lôr mari si vevin butâts fûr di cjase e po, saltade la muraie dal borc, a vevin corût sù pe rive. A vevin taiât pal çuc di Sant Martin e a jerin jentrâts inte cente dal Gruagn che, dal alt des culinis, e voglonave su la citât.
Bande Udin, la spaltade dal borc e jere plene di int, cualchidun vistût di mascare, cualchidun za biel che pontât. A vevin vût di sburtâ no pôc par vuadagnâ un blec di visuâl.
La citât e jere dute un losôr.
La isule dai Torians e jere in flamis. Il fûc al fiscave i palaçs ancje in Puscuel e in Graçan. Un Carnavâl cussì no si lu veve mai viodût. Al jere un spetacul di no crodi e la int e cjalave lis flamis come incantesemade. Pôc plui tart a vevin tacât a brusâ ancje i palaçs dai Gorcs e chei in Bordolee.
Juste in chel un trop di feminis al veve tacât a cjantâ: «O sù, sù, che il mont si strucje; cualchidun lu dreçarà; la justizie e je fate a gucje; no si pues plui sopuartâ!» Zuan e Nicolò si vevin cjalâts cui voi lustris. Trop no varessino dât par jessi ancje lôr jù a Udin a savoltâ il mont ta chê Joibe Grasse dal 1511?
di Carli Pup
Conte n. 113
Conte n. 113
Etichetis: Carli Pup, Contis, Gjenar storic
mercoledì 24 febbraio 2010
The end
«Ingrumaiddsi duts, svelts! Dutts insiemmit! Parr di là, jù pal curidôr!»
Maurizi nol crodeve a lis sôs orelis. Lui e Valentine si jerin a pene inviâts tal grant coridôr dal cine multisale par cjatâ la sale 4, cuant che a tacarin i berlis. I altris spetatôrs si stavin zirant indaûr, scaturîts.
«Maurizi! Maurizi! Ma ce staial sucedint, ce stano fasint! Cui sono?!?»
«Maurizi! Maurizi! Ma ce staial sucedint, ce stano fasint! Cui sono?!?»
Al rivà a vualmâ traviers la int ingrumade: un trop di oms cul passemontagne, armis in man, a vosavin ordins cuntun acent stran.
La sô femine si butà intor di lui, terorizade.
«Vale, cjalimi! Calmiti!»
«Calmâsi?!? Sêstu mat! Cui sono? Ce…»
«Va-len-ti-ne cja-li-mi: ferme!» le blocà, strenzint i siei braçs a fuart, cjalantle tai voi «Jo o sai ce che al sta sucedint! Cidine… Un moment… Ferme! Jo cheste sene me soi insumiade îr di sere: al è un trop di teroriscj che al cjolarà in ostaç dute la int…»
«Insumiade? Ma ce stâstu disint?» e vaìve Valentina «Ti samee il moment di…»
«Cumò a disaran di lâ ducj te sale vot!»
«Atenzionnn scoltait ben che no us al ripetarai! Dutts te sale vot! Veso kapîtt? DUTTS TE SALE VOT! Il prin che nol ubidìs…» l’om cun felpe e passemontagne neris al fasè partî une sdrondenade di colps de curte metraie che al veve in man. Tal silenzi che al vignì daûr di chei colps secs, rot nome dal vaî di feminis e fruts, Valentina e cjalà scaturide Maurizi.
«Tachistu a crodimi?» I sunsurà di dongje lui, simpri tignintle pai braçs. «Mi samee impussibil ancje a mi, ma cheste sene me soi insumiade compagne! A son un grup di teroriscj che nus puartaran in sale vot e si fasaran esplodi, copantnus ducj!»
«…» Valentina e fasè une muse tant che un berli cence sun. Maurizi nol varès mai crodût che un berli cidin al podès jessi plui terorizant di un vosât.
«Ma nô o podìn scjampâ!» Al spesseà a disii, par cirî di fâi passâ subit il choc: no vevin timp.
«Tra pôc, bande çampe, o viodarìn un coridôr che al samee vuarp, ma lant dentri al si zire e da pît e je une puarte antipanic. Tal sium o rivavin a scjampâ di li!»
«Ma e… ducj chei altris ce fasarano?»
«Vale, no vin timp par pensâi parsore, se cualchidun nus vignarà daûr tant miôr! Ve! Eco il coridôr, viodistu?»
Convinçude di chest altri particolâr, Valentina si fasè strissinâ viers de vierzidure tal mûr. A tacarin a cori.
Convinçude di chest altri particolâr, Valentina si fasè strissinâ viers de vierzidure tal mûr. A tacarin a cori.
«Dullà staiso lanttt vualtris doi? Ferrs! Ehi!» Un terorist si inacuarzè dal lôr moviment e i le daûr di buride.
Maurizi e Valentine a jerin za da pît dal prin toc di coridôr e a zirarin a drete, li che ae fin… No jere nissune puarte! Il coridôr al finive cuntune parêt di ciment come dutis chês altris.
Maurizi e Valentine a jerin za da pît dal prin toc di coridôr e a zirarin a drete, li che ae fin… No jere nissune puarte! Il coridôr al finive cuntune parêt di ciment come dutis chês altris.
I doi si blocarin devant di chê, e subit si zirarin indaûr nome par viodi il terorist che al stave rivant svelt cuntune pistole in man. Maurizi lu viodè fermâsi, pontâle cuintri la muse di Valentine. L’om al jevà sù il grilet.
di Dree Venier
Conte n. 112
Etichetis: Dree Venier, Gjenar neri, Gjenar sociâl, Onde Curte
lunedì 22 febbraio 2010
Vencul
Intun pas di "1984" i pareve che il scritôr al fos rivât tant dongje a ce che al provave lui cuant che al faseve i bruts insiums. Rivâ a un pas dal scuvierzi ce che i faseve cussì tante pôre tal insium ma po dopo sveâsi e no visâsi plui di nuie. Un vencul che al leve indevant cuasi a puntadis, come un di chei senegjâts di pôre che une volte a fasevin viodi pe television.
Des voltis si jere ancje sveât berlant. Al veve une pôre tremende ma nol saveve di ce. A voltis invezit i sameave, sveantsi, di viodi come une sorte di figure blancje che e scjampave vie di lui e si sfantave intun marilamp... come une sorte di schelendron... Tite si sfuarçave di pensâ...
Si visave vagamentri di une cjase, une sorte di vile neoclassiche o di cjscjel dulà che a jerin robis tremendis. Li dentri a jerin come des fantasimis neris cuntune sorte di cape; chistis misteriosis figuris a vevin cumbinât alc di spaurôs ma nol jere nie di fâ: la pôre e durave un istant e dopo si sfantave; lui si dismenteave. Ma al veve voie di savê...
Une sere Tite, lât tal jet a buinore, si concentrà talmentri ben e al rivà a pensâ a jessi dentri ta chê vecje cjase...
Di li a pôc al jentrà dentri tal insium. Al jere devant de scjalinade di chê antighe vile. Dongje al coreve un flum...
L'insium chiste volte i sameave cussì vêr... plui vêr dal solit.
Insome Tite al monte sui scjalins e al jentre ta chê vile. Ator e je fumate, chê fumadute basse e blancje che si viôt dopo i temporâi di Istât. Ator de stamberghe a son dai arbui scalembris cun parsore cualchi uciel noturni, forsi çus... barbezuans o no si sa ce...
Passât il puartin al note come des arcjis, des arcjis di piere... come dai altârs.... o ... no... dai sarcofacs. Un di chiscj al à un tapon di piere scloteât. Tite al va li e lu môf, al è pesant, ce vitis... si sint un strani rumôr... un rumôr bas come di alc che al vegni dal profont. Tite al mole il tapon di piere che al cole par tiere e si spache. Dal interni di chel grant sarcofac si alce une figure... e je dute intabarade di neri, di un vêl neri penç... La figure si alce come se e fos resurride. Dal vêl su la muse si notin i dincj, la ridade di une crepe, une crepe di muart...
In pôc timp però la muse di scheletro si trasforme... planc planc si formin i muscui parsore dai vues e po dopo i muscui a vegnin ricuvierts di piel...la fisionomie no je foreste... sì parcè che il muart resurrît al à la muse di Tite!
Tite tramant come une fuee al domande: "Cui sêstu? Cui sêstu?"
Il muart i fâs: "Cui sêstu? Cui sêstu?"
Tite: "O soi Tite di Berto Mian!"
Il muart al rispuint: "O soi Tite di Berto Mian!"
Alore Tite al alce la man drete e le slungje bande dal muart. Chel al fâs altretant e lis dôs mans si incontrin...
Al sucêt alc e si sint come un rumôr di spieli che si spache. La figure dal muart si disfe in mil tocs... come se e fos fate di spieli.
Al sucêt alc e si sint come un rumôr di spieli che si spache. La figure dal muart si disfe in mil tocs... come se e fos fate di spieli.
Tite si svee... al sint come un grant pês sul pet.... un pês grandonon e nol rive a movisi... al scugne fâ un trement sfuarç par alçâsi ... chiste volte però no si alce. No si alçarà plui.
di Checo Tam
Conte n. 111
Etichetis: Checo Tam, Contis, Famei, Gjenar di orôr, Gjenar fantastic, Onde Curte
mercoledì 17 febbraio 2010
Marie
Dut un fumaron. No si viodeve nuie. Ti tocjave slungjâ lis mans par stâ in pins. E lis orelis! A sivilavin bessolis. Un tramvai cui frenos di onzi. Scrufuiât ator dal stomi, il cûr al cirive di tignî dûr.
Il cûr, “Cûr miò. O sin dome jo e te. Chei altris a son partîts: voi, orelis; ancje la vôs no rive a vignî fûr”. Cumò o rivi a fevelâ cussì, ma no in chel moment. Nissune peraule. Nissun pinsîr. Lusignis e vonde.
“Ti ten sù jo. Nin cun me”.
Une gote frescje chê vos, frescje e fuarte, come li sôs mans che mi tegnin dongje, sledrosade come che o soi; e il cûr tal mieç. Mi ingrampi intor di lui e mi sint menâ vie dute intun colp. Dute. Almancul cumò o sai di jessi dute, dute interie. O crodevi di no rivâ nancje a fâ un grumut di tocs di me. Invezit vele ca che o soi. L'aiar fresc ta la muse, sui braçs, su lis gjambis: dute. O cîr di dî grazie al om che a mi ten sù, ma o ai come la lenghe sgrifade. Dute sì, ma ancjemò sledrosade, mi pâr.
Ma ce dal diaul isal sucedût? E cui isal chest om che cumò mi pare vie i cjavei da la muse e planc plancut mi fâs distirâ, i pîts adalt poâts suntun morâr. L'inzirli si cuiete.
O sin fûr; fûr tal aiar. Fûr dôs voltis, insome. Al è pôc ce ridi. O dome di ridi, no sai ben. In veretât nol è cussì mâl piardi dut intun colp, no savê plui nuie. Mi ere za sucedût un dos voltis di sveâmi e di no savê nuie altri che di jessimi sveade. “Cui sono? Frute, femine? O ai di lâ a scuele o a vore? Isal cjalt o frêt? Dulà soio?”. Un grun di domandis. Nol jere mâl. Dute la mê vite, come un capot, e stave fûr e spietave di jessi ricognossude. E jo li, distirade, a domandâmi, cence premure, beade, cence vistîts, intune lûs lizere di un soreli cence nom.
E cumò compagn. Volarès polsâ in chest 'fûr' cence nom, dongje un om cence nom, che al sta cidìn come me e nol va a movi domandis. O soi fûr. E lui cun me. Ma no, no propit come me. Jo o soi fûr di no sai ce, ma lui al sa. Al sa dulà che o jeri: mi à tirade fûr! Vele la freadure. Pecjât. “Skoda” a disin i sclâfs – e la Skoda mi pâr propit une freadure. Eco. Tant par tignîmi sù.
Po ben. Jo o stoi buine ca. O tâs. Tant o soi dute interie. Mi visi ancje il me nom: Marie. Ce nom! Cuissà ce che pensavin cuant che mal àn dât. Se a mi àn batiade alore forsit a vevin tal cjâf chê vergjin mari di Jesus. Une mari vergjin; ce destin curiôs. Jo no cognòs il me destin ma sigur che al è un destin teren, cuarp di femine su la tiare, propite cheste tiare che mi clame e mi ten slungjade parsore ancje cumò. Tiare cjalde, tiare dure, tiare bagnade che ti fâs sbrissâ. Tiare mê, che ti cjali e ti cjati za sot la piel.
Puare Marie Vergjin: si sporcjave dome a cjalâle la tiare.
Par me il me nom al è chel da la Marie di Magdala, dome je femine jenfri i dissepui dal Signôr.
Cualchidun al conte che e jere la sô femine... une storie masse terene. Ancje la mê, ma mi visi dome tocs, tocs di musis, tocs che a nasin bon, tocs di vaî, tocs che o ai tacâts intor. Oh, no; di gnûf a tocs, ancje il sintiment. Al è miôr che o tiri flât e o fermi di insumiâmi. Al è mior che o tachi di dulà che o soi cumò: Marie, distirade, cui pîts adalt, un om cidìn dongje e une musiche biele; ma tant biele, sint ca! Mi ven di balâ.
O stevi balant! E chei altris a son ancjemò li a fâ fieste.
Dreci un pôc il cjâf a cirî i voi di chest om. “Scusimi sâtu. No sai ce cje mi è sucedût”. “No vê pinsîr. Stâtu miôr?” “Crôt di sì”. E o crôt di stâ ancjemò miôr cumò che al à fevelât. Al à alc ta la vôs che a mi ten dongje, come prime cu lis mans. Al tire sù tocs ator e ju pee, cun chiste vôs.
“Dimi cemut che tu ti clamis. Jo o soi Sandro”.“Il me non al è … Magda”.
di M'arias
Conte n. 109
Etichetis: Contis, Gjenar romantic, Gjenar storic, M'arias
lunedì 15 febbraio 2010
La tovaiute di Lubos
O soi rivade cul grop di comozion tal cuel a pensâmi di chei triscj fats di za 40 agns. O ai i ocjâi scûrs che mi platin i voi e un fazolet blanc al cuel. Cjalantmi atôr mi soi pensade dal gno zovin inamorât. Al jere biont e cui voi svelts e spaurîts, sec e spirtât, ma bon di incantesemâsi a cjalâmi cuant che i passavi dongje. Te sporte, ben pleiade o ai la tovaiute di gulezion che mi veve regalât, tignude di cont tun scansel ducj chescj agns.
Une machine, dute cjariade di robe, ju veve lassâts pe strade. A jerin pari, mari e doi fruts. La fantacine e varà vût sui cutuardis agns ma e jere fate che e pareve une di vincj. Siò fradi al veve cualchi an di mancul, a jerin cecoslovacs, o almancul ta chê volte si clamavin cussì. La machine, une Skoda a cjantons spiçâts, le vevin puartade a comedâ te oficine di gno pari che e jere tal curtîl là che o jerin a stâ. Nol jere un lavôr di pôc e cussì i vevin dât di podê sistemâsi tal garâs di cjase. No si son scomponûts, si sintivin siôrs a podê rangjâsi cun pôc.
E jere Istât e vacancis da scuele, jo o vevi sedis agns e te television o viodevin i fats de “Primavere di Praga”. Fevelant cu la femine, jo e me mari, o vevin savût che l’om al jere un miedi e che ancje jê e jere a vore tal ospedâl. Jo o cirivi di butâle un pôc tal inglês e cussì o vin rivât a capîsi al mancul alc. Noaltris o nomenavin “Ducke”, falânt la pronuncie di Dubcek, jê nus veve dit che "ducke" al voleve dîsi zucar, ma di capî ce che a pensassin di chel che al steve capitant te lôr Patrie, no vin podût intindisi.
La siore, si gjoldeve il soreli e l’aiar e mi veve spiât che il frut, Lubos, si jere inamorât di me. Par ricuart, mi àn regalât un servizi pe gulizion, timbrât cu la patate, une creazion di Lubos. Jo, invezi, ae frutate, i ai regalât un "segnelibri" di tiessût, che o vevi ricamât cuntune rose. Si jerin ancje scambiâts la direzion di cjase, ma jo no sai dulà che a vevin di lâ, se fos ator par gust o se a jerin scjampâts de lôr Patrie, e no vin pì vût contats. Cuant che la machine e jere aromai comedade, e che si veve di compilâ lis cjartis pal paiament, il siôr mi veve domandât se o savevi il latin. No mi visi plui, ma no crôt di vê provât a discori ancje par latin.
Ce biele che e je Praghe, tiere di chei mei antîcs amîs de Cechie mai sintûts altri. O soi su la grande place, san Venceslao, spalis al grant museu nazionâl, da pît des scjalis, propit dolà che a ricuardâ il sacrifici di Jan Palach e je une lapide. Al jere tant timp che o volevi vignî ca a viodile. Se ti cjati Lubos ti disarès che la tô tovaiute le ai ancjemò, vele. E che in chescj agns ti ai pensât ce tantis voltis. Parcè no si sino mai scrits? Si ti cjatàs ti disarès che cheste tavuae puartade achì mi svissine a di chê famee scognossude e fugjasche, cumò o rivi adore a capî il vuestri cidinôr di chê volte, il grop di comozion tal cuel di vuê e je a mê maniere di riconzunzi il lôr ricuart ae lôr tiere.
di DoneBete
Conte n. 108
Etichetis: Contis, DoneBete, Gjenar romantic
venerdì 12 febbraio 2010
Contis intal vagon
CONTIS INTAL VAGONContis scritis par la vierzidure del seradis di leturis intal vagon di Remanzâs...
...Chi cun nô...
A jerin jentrâts un a la volte.
Il vagon al jere piçul, strent, niçulât dal scûr e da la umiditât; sglonf di chê stagjon, dulà che la ploie si jevave plui adalt des fueis.
A jerin jentrâts un a la volte e si jerin sentâts.
Cualchidun al jere restât in pîts, cualchidun al veve sierât la puarte.
A vevin sintût subit ducj che al jere alc di diferent.
Forsit al jere l'aiar, estrôs e plen di sgrisui; o forsit il len di chês cjadreis, vuarfin, che ancjemò al vaìve il cine pierdût par simpri.
Ma a jerin jentrâts ducj istès, un a la volte, e a si jerin fermâts li a sintî.
A si jerin fermâts li a sintî ancje se cualchidun, fasint par sentâsi, al veve cjapât un spac, come se su la cjadree al fos za sentât cualchidun altri.
Ma a nol jere nissun.
A si jerin fermâts li a sintî ancje cuant che cualchidun, cu la code dal voli, a i veve parût di viodi une muse, o une schene, o une ombrene che e coreve vie, e cussì si jere zirât a colp, par cjalâ.
Ma a nol jere nissun.
A cualchidun i veve parût di viodi une çore, poiade su la lûs taronde.
A cualchidun altri un pâr di voi, zâi, di çus o di civuite, che lu cjalavin di fûr il barcon.
Ma a nol podeve jessi nissun.
Lôr a jerin dute int che vignive di li ator: cualchidun di plui dongje, cualchidun di mancul. Cualchidun si cognosseve e cualchidun si sarès cognossût.
A saran stâts une ventine, o pôcs di plui, e pûr a ducj i someave di sintî almancul cuarante bocjis che a tiravin flât, otante pîts che a si strissinavin sul len, un centenâr di dêts che a sbisiavin cui sfueis di cjarte.
Ma in dulà a jerie dute chê int?
«A son chi cun nô» e veve dite une vecjute, incjastrade intun cjanton daûr di dutis lis schenis, la vôs ingrucjide come se a vignìs fûr di un nît di grispis.
Nissun al veve vût coragjo di voltâsi, nissun al veve vût braùre di rispuindi.
Ducj, in chel moment, a vevin capît di jessi sierâts dentri, intun vagon di une altre ete, e soredut, di no jessi sierâts alì di bessôi.
«Nô o podìn dome contâ storiis» e jere lade indenant cun chê vôs ruspiose la vecjute «e forsit, ca di un pôc, nus lassaran lâ vie».
Si jerin voltâts ducj viers di chê vôs, domandantsi cui che al podeve jessi a cjacarâ in chê maniere. Ma in tal cjanton e jere dome une cjadree.
Vueide
Al jere restât dome il cidinôr.
Dopo di un moment, cualchidun, si jere jevât in pîts, e al veve tacât cu la prime conte.
Etichetis: Contis, Contis dal Ostîr, Gjenar fantastic, Gjenar ironic, Gjenar romantic, Ostîr, Raffaele Serafini
mercoledì 10 febbraio 2010
Se a contassin i se
I vevin cjacarât un gran ben dal grant magazin de basse: si sparagne, e je grande sielte, tu cjatis di dut e a bon presit. Michêl al fâs l'operari te grande fabriche di Puçui, ven a stâi la vecje Safau dulà che lui al lavore di frut, se cumò a 'nd à cinquante, di plui di trentetre agns, di cuant in seconde Malignani al è stât sbociât pe seconde volte. Alore so pari contadin i à dit: «Vonde monadis, cumò a vore!»
Se tal 1989 e je deventade Abs, Bertoli Safau, la mignestre e je simpri chê, turno e pôcs bêçs. Se Michêlstant a Cjassà, par sparagnâ a 'nt fâs cuarante par rivâ tal centri comerciâl, al cjate parchegjo in tante malore che al è plen, al cjamine par sîscent metrots, e al jentre tal grant magazin de basse, e si bute tal mismàs di slâfs e triestins spietant di vê un comès. Chel in mieç minût i dà svelt une spiegazion che nol capis, in pratiche rangjiti, che nol à timp.
«O ai di sielzi», si dîs Michêl, «tra il super digjitâl42poleârs cun decoder e riceviment satelitâr di doimil euros e il Mivar vincjesîs pollici a matrice attiva HD Ready».
Ce dal caz fossin chei poleârs atîfs Michêl no lu saveve. Se al capive alc, al jere nome che il presit di tresinte e otante al jere bon. Nancje a dî une altre file par ordenâ. «Se i va ben», i spieghe un altri comès in premure «ve ca il so biliet!». Cul bilietut, e je une altre file par paiâ. Nuie televisôr, bisugne lâ di fûr, fâ un zîr dal capanon, jentrâ tal magazin e dopo une altre file ti puartin il carton e tal poin alì. Tu âs di cjapâlu bessôl, vierzilu, tacâ la spine e provâlu par no menâlu vie cuntun difiet. «No ai di pierdi la pazience parcè o stoi sparagnant!» si dîs Michêl «Cumò o ai di rivâ là de machine lassade là vie insom».
Al è trafic e confusion. «O lassi ca il televisôr par lâ a cirî la machine» al dîs, ma no interesse a di nissun. Se al rive dongje al puarton altris vincj di lôr a àn pensât di fâ compagn, si intrighisi un cul altri. Al puarte fûr il televisôr par cjamâlu e nol stâ, al sbasse dutis lis sentis de Uno celeste dal '94, ma i tocje lâ vie cul puartelon viert parcè il cjanton adalt dal carton nol lasse sierâ. A son lis siet e Michêl al jere rivât as trê, al à sparagnât forsit nie e doprât cuatri oris par incazâsi come un tricheco cul mâl di dincj, cun di plui al è incrudulît frêt par vie dal portelon viert e nol sa cemût che al fasarà a cjase a metilu in vore. «Se lu ves cjolt su pe tresemane, al costave compagn e mal puartavin cjase, e se la femine no leve vie cun chel marochin puartantsi vie la television mi sparagnavi ancje di cjoli 'nt un gnûf.»
Ma te vite no contin i se.
di Stefano Gasti
Conte n. 106
Etichetis: Contis, Gjenar sociâl, Stefano Gasti
mercoledì 3 febbraio 2010
Lis domandis
Dontri vignìno?
Dulà lino?
Viero si le viôt brute. A mancjaran un pâr di metris e al à di scugnî cjapâle, prime che e puarti in salvament la bandierine. Fâsi bati di une frute?Eh no, eh!
Lui il so plan lu veve: lassâle che e cjapàs jê la bandierine e daspò tocjâle subit su la spale… dulà crodistu di lâ, cence ombrene? Par dopo vê vonde materiâl par ridii daûr a dutis lis frutis de scuele par un mês bondant.
Cenonè Ivana e à gjambis lungjis e sveltis. Le à cjapade jê, sì, la bandierine. Ma no je restade li a spietâ la pacute di Viero. No. E je partide come une scjele e Viero daûr, altri che ridi par un mês!
Batût di une frute?!
Lui il so plan lu veve: lassâle che e cjapàs jê la bandierine e daspò tocjâle subit su la spale… dulà crodistu di lâ, cence ombrene? Par dopo vê vonde materiâl par ridii daûr a dutis lis frutis de scuele par un mês bondant.
Cenonè Ivana e à gjambis lungjis e sveltis. Le à cjapade jê, sì, la bandierine. Ma no je restade li a spietâ la pacute di Viero. No. E je partide come une scjele e Viero daûr, altri che ridi par un mês!
Batût di une frute?!
Eh no…
Facil a dî!
Ma chê li mighe che no si ferme! E à lis sustis intai pîts!
Disperât, Viero al è disperât, al bute indevant un pît intun salt grubian, di rassanât, a cost di sbregâsi in doi, di distacâsi il pît cun dut il so scarponut fruiât e imblecât. E il pît al svuale intal aiar tant che un eroi di chei di une volte, di chei piturâts intal sussidiari, intes pagjinis di storie...
Le tocje.
O, par dî miôr…
Al tocje, juste cuant che Ivana e met il pît su la linie di salvament là che lis frutis de sô scuadre le spietin cu la vôs e i voi, al tocje la sô cotule svoletante, chel tocut che al cuche fûr di sot dal grumalon neri.
«Tocjade!»
«No po!»
«Tocjade!» a sberlin un cincuante vôs.
«No po!» a sberlin altris cincuante.
Si svilupe un dibatit democratic, in plene regule: cretin di un prepotent, ma jo ti gjavi i voi, brute sgrembie, cjan ledrôs, cjice bastarde.
Ma cui aial reson?
Valie ancje tocjâ cul pît? La cotule fasie part di Ivana?
Cui sino?
Dontri vignìno?
Dulà lino?
Lis grandis domandis de vite!
Il mestri, convocât tant che Salomon, al sta a sintî lis argomentazions, al valute, al pense, al scrutine e po al mande ducj drenti a fâ il probleme!
Al è passât mieç secul.Jo no ai ancjemò rivât adore a capî cui che o soi, o ai ideis une vore fumatosis di dulà che o ven e, par chel che al inten il dulà che o voi, po ben… se nol fos pal satelitâr… o sarès bon di pierdimi ancje a Udin.Piês cun piês, no ai mai savût se chel pont al jere des frutis o dai fruts, di Viero o di Ivana.
Al è passât mieç secul.Jo no ai ancjemò rivât adore a capî cui che o soi, o ai ideis une vore fumatosis di dulà che o ven e, par chel che al inten il dulà che o voi, po ben… se nol fos pal satelitâr… o sarès bon di pierdimi ancje a Udin.Piês cun piês, no ai mai savût se chel pont al jere des frutis o dai fruts, di Viero o di Ivana.
E cheste ignorance “La dolcezza del dì fatal tempererà d’affanno”.
di Laurin Zuan Nardin
Conte n. 105
Etichetis: Contis, Gjenar ironic, Gjenar sureâl, Laurin Zuan Nardin, Onde Curte
lunedì 1 febbraio 2010
Servizis segrets
Lucio al faseve part dai servizis segrets e, scuelât a fâ simpri a la letare ce che il so capo i ordenave, une volte ricevût chel “e mi racomandi, no sta a dâ tal voli”, come cuvierture par discuvierzi il zîr di armis dentri da palestre plui nomenade da citât, al veve scuegnût jentrâ cuntun non fals tal zîr dai sportîfs professioniscj, dûrs e competitîfs, fâsint fente di sei un boxeur. Dopo mês e mês di alenaments e pachis e apostaments, al veve frontade la prime riprese da sô vite cuintri un tamocj di un cuintâl e trente par doi metris di altece clamât “Il zingar di Tarcint”.
Sunade la cjampane dal combatiment si jere visadis lis peraulis dal so capo, chel “mi racomandi, no sta a dâ tal voli”, provant duncje a pestâ chel biât zingar nome ai flancs e ae figure. E chel, il zingar, fuart dai siei trentedoi combatiments, ducj vinçûts par K.O., ae plui sporcje ae tierce riprese, no lis veve sparagnadis, slungjant i guantons come cidulis in flamis, tant che, par vie da velocitât dal colp, a Lucio i someave pardabon di viodi la lôr code di fûc rivâi intor, lassant tai siei voi dome slusignis dentri un cîl stelât.
Ae tierce riprese Lucio nol sarès mai rivât, siôr no, ma, colant par cjere instupidît dopo l’ultin un - doi regalâti dal zingar e batint la cope sul breâr, al veve clarementri sintût il “stec” tipic dal mani di un kalashnikov cuant che al stiche cuintri alc di dûr. La jentrade dai siei coleghis dai servizis segrets e jere stade un sucesson: tredis in scjaipule e un secul in dut di agns di preson pai cuintribandîrs, ma Lucio, di dut chest, nol varès mai savût nuie, strucjât sul ring come une scuete a pene fate e malementri sbrissade di man al casaro.
di Renzo Brollo
Conte n. 104
Etichetis: Contis, Gjenar ironic, Onde Curte, Renzo Brollo
Iscriviti a: Coments al post (Atom)


text:
LA POESIE. Incei di Istât sepelide (1968)
Incei di istât sepelide / e puarte a dismovisi / usgnot la tô vôs / vie pes rives / vueides / ch’al sponz / nulôr di calicant promiedi…
Si pleassiel inmò / sul varc de sere / chel ridi insiliôs: / o saressin / a fâi la vuaite / e lune platâts tal cidinôr / di jerbes mares / môl tal sunsûr / di ales di civuites, / il to cuarp tùrbit / spanît tes mans a striâmi; / a inneâmi tal fis dai agazzârs / clamanti come in sium / jerbe aghe stele / la gherbe marivee / di jessi vîf.
Umberto Valentinis (1938). Dissendent di une antighe famee nobiliâr, nassût a Dartigne, si è indotorât in farmacie. Inte sô maniere di scrivi par furlan, intal lessic preseôs che al dopre, si sint un alc di aristocratic. Lis sôs poesiis rafinadis e elegantis a son racueltis in Salustri (1968), Scoltant a scûr (1996) Disincjants (2003).
par cure di Laurin Zuan Nardin


text:
Simpri in teme di Carnâvâl us lassìn une une piçule introduzion storiche a la mascarade di Remanzâs, e une poesie che i fruts a contavin une volte lant a tor par lis fameis.
La Mascarade di Remanzâs
La Mascarade e je un apontament storic pal comun di Remanzâs e si da dongje, cun grant rivoc, za dal 1921 te forme di sfilade di cjars alegorics. Ma za prime di chê date, la ultime domenie di carnevâl, la int di Remanzâs si cjatave in place par viodi i doi cjars di Carnevâl e di Cuaresime e par scoltâ i doi personaçs che, cun ironie e spirt si cjolevin vie e, cun batudis che a tocjavin i fats dal paîs, a fasevin ridi la int.
Tal 1929 e je jentrade a fâ part de fieste ancje la mascare di Bocâl, pensade dal miedi condot di Remanzâs di chê volte, il dotôr Ferruccio del Fiorentino. La mascare e jere vistude te tipiche maniere furlane, cun scarpets, cjalçuts blancs, bregons neris o maron a mieze gjambe, cjamese blancje e un gjilè di vilût neri o ros, un cjapiel neri cu la gale rosse e, par finî, un bocâl piturât sù pe schene. Bocâl, dopo vê zirât pes stradis dal paîs, al rivave in place e li al tacave il so discors, criticant il malcostum e dant fûr a dute la popolazion i siei “sans” rimiedis.
Par agnorums, la mascare di Bocâl e divertive il grant public che al rivave a Remanzâs di dut il Friûl. Lis sôs batudis umoristichis a son racueltis in libruts stampâts par chê ocasion e, tra i autôrs, si cjate ancje cualchi personaç impuartant de leterature furlane tant che pre Josef Marchet, pre Domeni Zanier e il mestri Zuan Duche.
Vuê l'apontament tradizionâl al è ancjemò une vore preseât e la fieste e va indevant par doi dîs cun spetacui teatrâi, musiche, animazion pai fruts e cu la storiche sfilade dai cjars alegorics che si dan dongje di dute la regjon e ancje dal Venit.
Tant che tradizion, l'ultin cjar a sfilâ al è propit chel di Bocâl che, acompagnât des musichis e dai bai dal grup folcloristic “Chei dal Bocâl” si prepare a cjatâsi cun Cresime, vâl a dî la Cuaresime.
Cun jê al inmanee i “tarlecs” satirics che, cun batudis finis che a cjapin ispirazion dai fats sociâi e politics dal ultin an, a ironizin sui personaçs de politiche locâl, regjonâl e taliane.
Cussì al sucêt chest an, e ancjemò al sucedarà par cuissà trops agns...fin cuant che la int e larà indevant a gjoldi di chest moment di grande socialitât e di ritualitât publiche.
Carnevâl e Cresime
Carnevâl:
“Dontre vignîso fûr,
palide e muarte,
secje come une puarte!
Dontre seiso?
Ce vûl dî e ce no veiso
Che a vignîs dute pendant
Fasîsi il cûl indenant
E contaimale juste!
Mi plasaressis sane e robuste
E alegri intun
Come la stagjon da l’Unvier in puarte
Ma vo’ sis cuasi muarte
No vîs ne spirt ne flât
Sîs come un puar malât
Che al tire il pît!
Cjalaitmi me che o soi pulît, galant
A passi il timp balant
La gnot e il dì
Ma jo di fan no vuei murî
A mangji matine e sere a panse plene
Fritulis, vidiel, arost e bon cjapon su la me taule
Ma vo Madone Paule
Cul vuestri don etâl
Alçaresiso il bocâl
Dut ce che a mi mi vanze
No varessis la pance cussì sclagne!”
Cresime:
“Ma va là, va là Carnevalat
passût e mat come un purciel
Cemût podîso vê çurviel
e mancul pôc judizi
Al to caprici a son sogjets
Lu sai ben che al è un gran pies
E gran camarade
Si bute su la strade di Lignan
Temerari e rogan
La cause di ogni dan
E di ogni ruine.”
Carnevâl:
“Cjalaile la pedane
che e ven cu la braùre
Difati mi fâs pôre
Secje, nere, brute, distrute
No à ne piel ne vues
E i salte sore ues
Di vîl e pesent
Ma Diu che al è clement
Al fâs vignî la vrae in mieç al gran.”
Cresime:
“Va là, va là Carnevalat
Che a tu âs plens ancje i bregons
Di chei puars macarons »
Carnevâl:
“Ma va là, va là Cresime
che tu sês simpri pai barcons a spietâ li renghis e i sardelons!”
Note:
Jessint gjavade di une interviste, la poesie non je precise, ni par grafie, ni par completece e significât, se cualchidun al à la forme juste che nus a la mandi.


text:
“Tu puedis dî ce che tu vuelis tu, ma un che al jeve a misdì, al è un sflacjon e vonde”.
Margarite, sessante e cualchi an su la cjarte di identitât ma un grum di plui tes grispis de muse, cuant che e veve a ce fâ cun chei che a duarmin plui dal jet al jere come che e ves vude une onglisie, anzit piês, une creture tal poleâr... Di cuant che e jere in pension, no si deve pâs: no jere mai stade femine di peteçs jê, ma vûstu par colpe dal stâ dibant o vûstu forsit ancje par vie di chei telefilms di polizais che i fasevin companie sopressant denant de television, vie pai agns e tacà a fâsi suspietose e curiose, e a meti la lenghe pardut.
In particolâr, i sbisiavin tal cjâf mil domandis su chel gnûf vicin di cjase: al jere simpri bessôl come un lari, al partive la sere cul scûr e al tornave cjase – suspietôs e difident – che al cricave dì, cuant che Margarite e Arduin a jerin za daûr a meti sù il prin cafetut de zornade... Nol fevelave cun nissun, nancje il bundì, che intun paîs al è il plui grâf dai pecjâts mortâi, che no ‘nd è infier che al sbrovi avonde par un zigainar che nol salude. Mai un rumôr di là dal mûr, mai un cic... E massime: mai une femine! “Cemût, po, un om fat e finît no aial une femine, ancje dome un grabatul di tirâsi dongje?”. Alore ancje Arduin, usât di une vite a sei mâl usât e a fâsi tirâ fûr ogni sere de femine lis mudandis dal armâr, al faseve di sì cul cjâf e i deve reson...
Ancje chê sere li, puntuâl, lu vevin viodût saltâ fûr vistît dut di neri, che tal scûr si intivave a pene la figure, cjamade di un atrat torvit. Intun salt al jere za te machine, le veve impiade e al jere partît di buride. Un machinon scûr ancje chel, sul stîl di chei dai cines, plen di cromaduris. “Viziôs, o soi sigure! Se un al è bessôl, se al va ator di gnot vistît cussì, e se si pues permeti une machine dal gjenar, ce mistîr vûstu che al fâsi?”. Arduin al concuardave, slacât sul divan: cemût si fasial a no vê une femine a di chês etâts? Ma saial o no saial chel alì che une femine e je il miôr investiment che si puedi fâ in dute la vite? Ma dome lu pensà: cierts pinsîrs al è miôr tignîsai par se.
Margarite si sintì dal moment incargade di une mission di salvament de morâl, e za si viodeve te buteghe dal fornâr, intant che e spietave la sô volte, a tacâ une par une lis maris che a jentravin. Lis varès informadis dal pericul, lis varès racomandadis che a tignissin i fruts tacâts tes cotulis, lontans de cjase di “chel individui li” che - aromai la facende e jere clare - “a chest pont, al veve di sei sigûr ancje un pedofil”. Nuie, nuie, dibant fevelâ, bisugnave cjapâ proviodiments, unîsi dutis lis maris, lâ a tucâi su la puarte di cjase, e metilu sul chivalì... “In mans a mi, usgnot” e pensà.
Al jere un pieç che Margarite e Arduin a spietavin denant de puarte dal vicin, ducj ingrisignîts par vie dal frêt. Ma cuant che aromai a pensavin che nol sarès plui jessût, ve che la lûs de sô jentradute si impià a colp. Prin si sintirin i pas daûr de puarte, po dopo la clâf che e zirave, e il “clic” de lûs che l’om misteriôs al veve distudade prime di saltâ fûr di cjase... Cuant che al metè fûr il cjâf al restà par un moment incocalît a viodi chei doi fers di front de puarte di cjase, lis gjambis a larc ben plantadis par tiere sul stîl “tu passarâs sui nestris cadavars”.
I scjampà un berli, sigûr plui di sorprese che di pôre. Si visà a colp che nol veve tirade sù la cape sul cjâf, che lu varessin cjalât te muse e cognossût. Che - ancjemò une volte - cualchidun al varès rivât a cjalâlu tai voi e lui nol varès plui vût padin. Al cirì, come che al podeve, di platâsi daûr dal comedon, cun chel altri braç distirât denant di se par fermâ chei voi ‘sâfs che tal scûr a cirivin un indizi, un trat de sô muse di stampâsi te memorie. Chel berli inspietât i vierzè la strade. Al jere il lament di un om stuf di platâsi e di scombati cu la int curiose. Al jere vadì la blesteme di un om scunît di fâ fente. Cumò al varès vût di tornâ a tacâ dut, di insom fin da pît. Ancjemò une altre volte. Ancjemò di une altre bande.
Batman al montà cuntun salt su la sô Batmobil, e intun ciulâ di gomis al scjampà vie viers une altre identitât.
di L'Antescûr
Conte n. 42


text:
Paîs Basc: menace di ilegalizazion par EA che si slontane dal PNV
Eusko Alkartasuna e à decidût di cori di bessole intes prossimis elezions pe Comunitât Autonome Basche. La decision e je stade cjapade ai 10 di Novembar dal esecutîf dal partît nazionalitari basc. Al jere za di timp che i rapuarts jenfri EA e il PNV, ven a dî i doi partîts principâi de coalizion che in dì di vuê e guvierne la Comunitât Autonome Basche (intune cu la formazion di çampe Ezker Batua), a clopavin. La decision e je stade cjapade in bloc, cence nancje bisugne di metile ai vôts – al à dite il segretari pe politiche istituzionâl di EA, Rafael Larreina – parcè che o jerin ducj dacuardi. A sburtâ EA a decidi chest pas – al à spiegât Larreina – al è stât prin di dut il fat che il PNV si à slontanât simpri di plui de bataie pe sovranitât dal Paîs Basc, cemût che si à viodût a clâr cul sfantâsi dal progjet de consultazion popolâr e po cui pidiments metûts di diviers setôrs dal PNV a puartâ la cuestion a nivel european. Une part dal PNV e je aromai su posizions autonomistis e e à metût di bande la cuestion de sovranitât dal Paîs Basc – al à zontât il rapresentant di EA – e duncje e je bisugne di un sogjet che al sedi un riferiment clâr pal percors di autodeterminazion dal popul basc e che al dedi une scjassade ae situazion. La decision no je stade glotude masse ben de dirigjence dal PNV che no à platât il so malstâ pe sielte di EA di cori di bessole.
La volontât di cori di bessole e di meti adun un front impegnât a clâr pe sovranitât dal Paîs Basc e à metût EA al centri dai atacs dal PP, il partît de diestre spagnoliste che al à fat savê che al controlarà lis listis eletorâls par viodi che no sedin dentri candidâts leâts ae çampe indipendentiste basche, che e à viodût aromai dutis lis sôs espressions politichis metudis fûr leç. Denant de menace dal PP di sburtâ la sô ilegalizazion, la rispueste dal partît basc no si è fate spietâ. EA di agnorums e je impegnade inte difese dai dirits umans e cuintri dal ûs de violence, il stes no si pues dî di diviers dirigjents dal PP – e à rispuindût la direzion dal partît basc – e duncje ancje nô o controlarìn lis listis dal PP par viodi in ce rapuarts che a son cui sassins fassiscj e franchiscj par podê domandâ di metilisu fûr leç.
Font: EiTB, 19/11/08; Món Divers, 20/11/08; Deia, 11/11/08; Gara, 11/11/08; Món Divers, 11/11/08


text:
Cuntune batude di ceis cjalant la icone dal timp libar sul display retinic Marc al jere jentrât in rêt. Un costrut cu lis formis di une biele fantate lu veve visât che Ric lu steve spietant fûr dal Odeon: chel al voleve dî che la citât viere, sparide aromai di passe dusinte agns, e jere za pronte in virtuâl.
Marc, dodis agns, al viveve intun apartament al nivel 18 parsore tiere. Dal barcon de sô cjamare, sot dal berdei des corsiis stradâls che a involuçavin i edificis, e jentrave lûs naturâl e, ancje se no si viodeve il cîl, si podeve capî se al jere soreli o se al jere innulât: diferent di cuant che a jerin a stâ al nivel 0, là che al jere dut simpri compagn sot de lûs artificiâl. So pari, funzionari intal setôr economic de macroregjon, al veve otignude chê abitazion par merits di lavôr e al veve ancje vude la facoltât di jentrâ di cjase intal sisteme informatic dal so Dipartiment.
E propit sgarfant intune zone di memorie lassade di bande sigûr di so pari, Marc al veve cjatade une spirâl di dâts vieronons e le veve dade in past al sisteme di virtualizazion de IA dumiestie. Chel daspomisdì, l’ultin prime che e tornàs a tacâ scuele, cuant che il costrut ur veve domandât cun buinegracie cemût che a vevin miôr che al vignìs configurât l’ambient citadin, lui e Ric, vint decidût di finî lis lôr scorsadis in bielece, a vevin sielzût il motîf de fieste grande di fin Istât.
Si jerin cjatâts cussì a cjaminâ pes viis de citât viere intal mieç di un mâr di int: un fat fûr di ogni imagjinazion, par lôr, come ancje chel di sentâsi libars intune place a mangjâ e bevi! Fintremai in virtuâl al jere pericolôs fâlu!
Ce che no devin fûr tai barachins! No pirulis pressadis o cuadreluts di mangjative ma robe cusinade li par li che e lassave intindi lis formis origjinariis: un poleç tu capivis che al jere un poleç, nol jere un grumut di listutis o di cidelis gjavadis di une scjatule di carton e butadis a scjaldâ intun plat! E po lis lûs, lis musichis, i bai! E i palaçs, lis glesiis, i borcs, lis ostariis! Di restâ li par simpri! A un ciert pont, intant che lôr doi a discorevin ridint inte confusion gjenerâl, a Marc i parè di sintî la vôs di sô mari che lu clamave. Il costrut ju visà che jenfri cuindis seconts l’ambient al sarès stât smontât. A Marc i passavin denant dai voi i titui in amangli des cartelis di dâts che si sieravin une daûr chê altre e che i rivocavin alc di stramp e intrigôs sul ûs des fiestis par slargjâ il domini de manipolazion tes societâts antighis, inte ete de Grande Omologazion. Nol capive ma no i interessave. Lui e Ric a jerin stâts cussì ben!
Intun marilamp, come se al fos saltât fûr di sot aghe par metisi al sut, Marc si cjatâ sentât su la poltronute de cjamare. Sul font de sô memorie, parsore de muse di Ric che al rideve, i tarlupavin siglis e iscrizions che al veve viodudis fra lis barachis de fieste, fatis in lenghis che nol cognosseve.
«Marc!»
So mari, su la puarte, lu steve clamant a cene.
Lant viers di jê lui i domandà:
«Mum, what does “FRIULANO” mean?»
di Gianfranco Pellegrini
Conte n. 67


text:
Moisès
Moisès
Il significât leterâl de peraule al è "tirât fûr" ven a stâi "salvât da lis aghis".
Fi di Amram, nevôt di Cheat e pronevôt di Levi, al nassè in Egjit ator dal 1590 p.d.C. Al veve trê ains di mancul di Arone so fradi.
Al fo sotrat al gjenocidi decretât dal Faraon par mieç di so mari che a pene nassût lu metè intune scune di papîr framieç lis cjanis dal flum Nîl, dulà che al vignì cjatât de fie di Faraon che lu puartà a cort. Al fo inscuelât in dute le sapience dai egjizians e al deventà une vore potent.
A la etât di cuarante ains al copà un egjizian che al bateve un so fradi ebreu sclâf. Al scjampâ traviers il desert viers Madian dulà che al restà par cuarante ains. Li al servî come pastôr di Ietro e al sposà ancje une des sôs fiis.
In chel periodi Moisès al vignì adestrât dal Idiu par vê chês cualitâts che al domandave il compit al cuâl l'Idiu di li a pôc lu varès incaricât: liberâ il so popul de sclavitût dal Egjit.
Par fâ chest, cul contribût dal Idiu, Moisès al doprà lis "dîs plaiis" par pleâ Faraon.
Lât fûr dal Egjit cun il so popul, intal lunc viaç di peregrinazion viers la Tiere Prometude, dongje dal mont Horeb, Moisès al ricevè lis tauletis de Leç.
Moisès al jere un om che al veve grandis cualitâts, di fat di lui si lei inte Biblie che al jere altruist, umil, mugnestri, ubidient al Idiu.
No par chest al mancjà di sbaliâ e l'Idiu par chest lu cjastià no fasintlu jentrâ inte Tiere Prometude, di fat Moisès al muri prime, lassant l'impegn a Josuè.


text:
Sì! Lu savìn... come che o podês viodi sot di chest post al è za di cualchi dì che o sin daûr a traficâ e cualchi tai a lu vin za servît. Un piçul licôf dulà che o vin invidât i vielis contecurtârs, ancje se nus pâr di vêju aromai pierdûts par strade...
Ma vuê e je la zornade de vierzidure uficiâl, dulà che o sperìn di tirâ dongje sedi chei che nus corevin daûr prin, sedi e soredut cualchidun di gnûf, passionât di lenghe furlane e di narative curte.
Cussì nus pâr just, prin di dut, dì dôs peraulis par chei che a capitin in cheste Ostarie pe prime volte.
Sì, parcé cheste Ostarie, par chel che al seguive il blog vieri, o par chel che al va a dâi un cuc cumò
, e jere za vonde ben inviade, ma vûstu che il paron di cjase (splinder) nus butâve par aiar il locâl une dì sì e une ancje, vûstu parcè che o vevin voie di miôrâ il servizi e la ufierte, o vin pensât ben di trasferîsi achì, su chest lûc virtuâl che o stês leint cumò.
E alore, si diseve, ce sino deventâts?
Nissune pôre! Il teme di fonde al è e al reste la Conte Curte, come che podês viodi de insegne, che no je cambiade. Dome che o vin incressût sedi l'organic, sedi la ufierte, deventant, di fat, une piçule redazion.
A gjestî la barache al reste l'Ustîr, Raffaele, che al è chel che par solit us rispuint ae direzion di pueste e al matee cun voaltris cuant che a nus mandàis lis Contis.
Subit in bande, che si ocupe di Gnovis
e dal rapuart cu lis Partidis di Discors
che a saltìn fûr de nestre intese cu La Patrie dal Friûl, o vin l'Ustîr in Seconde, il Dree
. In zonte a cheste ufiarte o vin di gnûf il nestri Camarîr, Sandri
, che nus inscuelarà cun pirulis di Lenghe Furlane
, e un gnûf acuist, Gianfranco
, che al lavore daûr, come garzon, ma za cun miercûs o vedarês ce che al è bon di ufrînus, cu la sô Conte Misteriose
. No je finide, parcè cualchi volte, judâts dal nestri Famei, Checo
, o puartìn ancje ator lis contis pal mont reâl
, cun Events e Leturis
, come che o vin za començât a fâ intal Vagon Gnot
.
No us pâr avonde?
No dome chest, alore, parcè o vin ancje altri, in cheste Ostarie Leterarie furlane. O tirarìn fûr, ogni tant, cualchi conte de Ostarie Viere, che in ogni câs no je dismedute, ma nus covente ancjemò di cantine, par tignî il vin a invecjâ ben. O invidarìn cualchi Forest in Ostarie, par viodi cemût che a salte fûr cualchi Conte Curte voltade inte nestre lenghe. O cirarìn ancje, se o rivìn, di dâus cualchi Ispirazion, come chês par la gnot de vilie dai Sants, par viodi di stiçâ chei che a scrivin, a tirâ fûr cualchi conte che e ziri ator des 2000 batudis, che al reste il nestri limit di lungjece.
Isal dut?
E cumò ce nus coventie?
Sempliç: nus coventin letôrs e scritôrs, passionâts di contis curtis, lenghe furlane e narative in gjenerâl.
Se ce che o vês denant dai voi cumò us plâs, diseitnusal fracant il cuadretut achì sot, o lassantnus un coment, sparniçait cheste gnove e invidait cui che o pensais che al sedi interessât, coreitnus daûr sul muselibri o deventait nestris letôrs di google come che us dîs la colonute a man çampe, dulà che adalt, o cjatais la nestre direzion di pueste.
Us spietin ducj, e ancjemò une volte, BENVIGNÛTS!


text:
E je cheste la domande che o vin fat a un grum di ospits che a son capitâts a San Zorz a viodi lis seradis di Ce Contino a San Zorz. No nus pareve vere di vê cetancj esperts di podê domandaji un parê su la bontât dal scrivi contis par furlan... E no de Ostarie, dutcâs, o vin cjapât note des lôr rispuestis e vin gust di fâlis lei anche a ducj i nestris contecurtârs, o magari a chei che a podaressin deventâlu.
E no steit abadâ se i nons dai esperts a son simpri chei doi e se si somein ancje un tichinin di muse, a doi a doi... si sa, o vin ducj dai zimui ator pal mont...
Michêl Contadôr, un “scritôr braurìn”
Si che duncje... mi si domande parcé scrivi contis curtis... Ben po, no mi pâr cuasi domande di fâ, jessint che la rispueste e je cetant naturâl... Scrivi contis curtis al è dificil! E dome un brâf scritôr, come che o soi jo, clarementri, al pues scrivi une buine conte curte. Di fat, si sa, scrivi un romanç, no je altri che una maniere facile di scrivi une conte! Se al fos un incuintri di boxe, tal romanç tu âs di vinci ai ponts, ma cu la conte curte il letôr tu âs di distirâlu pa KO, come che al diseve un altri scritôr brâf cuasi come me! No tu puedis falâ une peraule, ogni frase e à di jessi a puest, come tirâ sù un mûr dret e solit... e cui miôr di un scritôr di contis par furlan al è bon di contâle precise e juste?
Checo Reclam, un “tecnic di marketing”.
Il mercjât al va cambiant e la int no a timp. E cuant che un a nol à timp al cîr di strucâ, scurtâ, taiâ... par rivâ a fâ dut istès, comprendût lei. E alore, ve li che al nas un vueit! Un vueit te ufierte, e dulà che al nas un vueit, ve li, che bisugne jemplâlu cuntun prodot just. Cussì al dîs il marketing, e se o cjacarin di prodots editoriâi, ve li, cuai miôr des contis curtis al pues sodisfâ letôrs che no àn timp, ma a àn voie di lei istes e finî la storie cence sacrificâ altris impegns? Podê lei storiis che a scomencin e finissin in pocjis pagjinis, in dì di vuê, al pues jessi un vantaç competitîf grandonon, par tignî bot al declin dal prodot libri. Podopo, zontin une cualitât di nichie come chê di jessi par furlan, a savê vendile in maniere juste, e o sin a puest... Insome, se Bob Marley al à concuistât il mont musicâl cjantant par patois, un tecnic di marketing valevul al podarès fâ compagn cun chel leterari!
Michêl Pigne, un “critic leterari”.
Si che duncje... mi si domande parcé che i scritôrs in dì di vuê a varessin di scrivi contis curtis par furlan... Ben, insome… de me vastissime cognossince leterarie, o sai che dome chi in Italie o sin cussì vuarps e cussì çondars di considerâ la conte curte tant che une forme leterarie inferiôr, di serie B, che no à la valence dal romanç. E alore? Fasino forsit fente che no ‘nd è paîs dulà che la conte curte e je il gjenâr nazionâl? Fasino forsit fente che no esistin autôrs grandonons, tant che Jorge Luis Borges o Edgar Allan Poe, che inte lôr vite a àn scrit scuasit dome contis curtis? E in Italie? Vino di fâ fente di no vê vût int come Calvino e Buzzati che a son rivâts a dâ onôrs e bielece ae narative curte? Bon… par talian podin ancje fâ i snob, e pensâle cussì, ma al sarès biel che la leterature furlane, come che a fasin simpri i furlans, si diferenziàs di cheste vision e che e des la juste impuartance ae narative curte. Gjenar leterari de nazion taliane, il romanç, gjenar leterari di chê furlane, la conte. Cjopo!
Checo Lengaç, un “espert di lenghis”.
Ma cjalait, jo no vuei jentrâ intun steril scuintri jenfri robe lungje e robe curte, ma pe mê bande, pai miei studis, us dîs che il furlan al è une lenghe che si preste une vore a spiegâ lis robis in pocjis peraulis, propit parcè che al è fat di paraulis che son perfetis par esprimi conciets che in altris lenghis a son impussibii… provait a pensâ... e spiegâ, peraulis come salustri, o espressions come lâ inniò? Provait a voltâ cun eficacie espressions come il grim o in scjampinele? O salacor! Nol è nie di fâ, no si rive. E cheste carateristiche lenghistiche dal furlan e jude une vore a doprâ pocjis peraulis… e po, insome, i furlans no mi somei un popul che al fâs de locuacitât la sô fuarce, si che dungje…
Michêl Ordenadôr, un “informatic d’assalt”.
Fantats! Il doman al è cibernetic, il doman al è dai bit, dai byte, dal digjitâl, e al è inutil che o stês tant a menâle, e je cuistion di adatament darwinian, e pes lenghis al è di adatâsi a un mont informatic, che al cor e al cor e al cor... scjamâ, fracâ, cricâ, zontâ, condividi… chescj a son i verps de difusion e de sorevivince des robis. Vino voie di salvâ une lenghe, e nie, tocje doprâ i imprescj dal web, e de digjitalitât, e sparniçâ robis lungjis, cumò che la leterature e vignarà lete simpri plui su schermis e imprescj eletronics, al è une robe di preistorie digjitâl. La scriture sul web e à bisugne di jessi curte, parcè che il curt al viaze miôr, e une lenghe minoritarie, come il furlan, al podarès fâ di necessitât virtût e adatâsi prin dal talian, e slungjâsi la vite.
Checo Leterari, un “espert di storie de leterature furlane”.
Jo no soi un che al scrîf, o soi un che al studie, e o studii la leterature di agnorums, e us pues dî che lis lidrîs de leteradure furlane a son tes contis e no in oparis pluli lungjis, come i romançs. E no mi riferìs dome a autôrs come la Percude, e a lis sôs “novelle” ma propit a contis che a van di chês dal Zorut a lis curtissimis di Riedo Pup. Plui che cjacarâ di autôrs, insome, la conte e va a tacâsi a une tradizion leterarie che e nas de oralitât, la conte contade, chê dal filò, intes stalis, e che e devente di une bande poesie, e di chê altre narazion scrite. E insome, se il furlan al à une identitât leterarie fuarte, al è ancje in gracie de narazion curte, che e devente leteradure curte. E po, insome, ancje cumò, cualchi volte, magari tu ti vegnis a cjatâ di front a romançs par furlan, ma dispes a son pensâts par talian e voltâts, robe che cuntune conte, invezit, si rive adore a sghindâ, propit parcè che e je curte.
Michêl Pagjine, un “letôr seriâl”.
O ai di dî che e je vere, jo di lei, propit no rivi a fâ di mancul. Al è come une malatie... Prin di durmî, o lei; intant che o soi in curiere, o lei; intant che o soi in tren, o lei. Se mi capite un semaforo une vore lunc… o lei. Ma ancje ta chei curts. A cjase, dongje dal trono dal re… dal cagadôr insome, o ten simpri un libri in borse o in sachete. Ma… ce volêso, la vite no je mica come cuant che o jeri frut, che o podevi permetimi oris e oris e oris cul nâs tai libris. Alore sì che podevi lei i libri bocons, chei di milante pagjinis, par capîsi. Ma cumò il timp mi strice di ogni bande, e se mi met a lei alc di gros, vûstu a stâi daûr ae femine, ai fruts, al lavôr, al amîs, al balon a chest e a chest altri, a passaressin mês che o rivi a lei un libri. Cuant che o rivi insom no mi visi nancje cemût che al jere tacât. Lis contis invezit… ah… Un spetacul! Cualchi ore e vie, lete e plasude. Soredut cumò che o ai scuviert che cuasi ducj i autôrs di romançs a scrivin e a àn scrit ancje contis curtis! E ce bielis ancje!
Checo Ledrôs, un “Bastian Contrari”.
Jo o lei contis, sigûr! Parcé? Parcè che di sì! E ducj a dîmi "I racconti non sono belli… i racconti fanno schifo…. I romanzi sono meglio…" Cjomo! E jo no ju lei! "Hai letto Proust… e la saga medievale dei milleseicento re e regine e le loro sessantaduemila storie d'amore?" mi vegnin a domandâ? Novepo! No che no ju ai lets! E no ju leiarai! E us disarai di plui! No dome o ai decidût di lei contis! Ma viodût che vin di lei une lenghe minoritarie, alore tant vâl che la sielzi jo! Pluitost che il talian, che ducj o doprais chel, jo mes lei par furlan, lis contis! Insome, une siete alternative…
E cuant che ducj a tacaran a leilis par furlan, jo lis leiarai par zaponês!
E cuant che ducj a tacaran a leilis par gjaponês, jo lis laiarai par rus!
E cuant che ducj…. Bon bon o vês capît, insome.
Cumò, cjâr contecurtârs, o vês ce rispuindi a cui che us domande parcè che o scrivês contis curtis par furlan.


text:
La Cjamare
pal cumierç e pe industrie ongjarese (MKIK) e à sotscrit un acuardi
cul organisim di autoguvier dai rom (ORO) par cjapâ dentri esperts e
rapresentants di cheste comunitât intal svilupâ percors di
formazion e di nassite di progjets imprenditoriâi pai rom.
L’intindiment al è chel di ufrî a plui o mancul 35 mil rom dai
cors di educazion secondarie o di formazion professionâl che ur
permetin di svilupâ lis lôr capacitâts di imprese di maniere di
judâ la lôr situazion economiche e la integrazion inte societât
ongjarese. L’obietîf plui ambiziôs dal acuardi però al è chel
di rivâ a impleâ dentri dal 2015 100 mil rom che in dì di vuê a
son disocupâts.
Font:
Politics.hu, 29/05/13


text:
Par
tancj di lôr aromai, dentri e fûr dal Ream Unît, al è clâr che
il risultât dal referendum dai 23 di Jugn che al à metût lis
fondis pe jessude de Union Europeane al varà efiets ancje su la
architeture interne dal stât. Cun di fat, il vôt al à tornât a
infuartî la voie di indipendence in Scozie, al à alçade la tension
in Irlande dal Nord là che une part de popolazion e volarès dâsi
dongje cul rest de isule e al à puartât une part dai galês a
proponi, se no la indipendence, almancul une forme une vore fuarte di
federalisim. Cumò ancje dal cûr de Ingletiere e rive une propueste
di riforme costituzionâl che e meti man in maniere radicâl al
implant statâl. E je chê dal cussì clamât Grup pe Riforme de
Costituzion vuidât di lord
Salisbury e formât di membris di prin plan dal panorame politic
britanic.
Il grup al à metût jù il stampon di une gnove leç di
union (Act of Union)
là che si propon di assegnâ aes nazions e aes regjons che a formin
il Ream Unît dutis lis competencis fale che politiche foreste e
tratâts internazionâi, difese e sigurece statâl, imigrazion e
dirits umans, monede e bancje centrâl, servizis finanziaris e
gjestion gjenerâl de fiscalitât, aministrazion publiche e cort
supreme di justizie. Cheste devoluzion fuarte di podês e sarès
compagnade di une revision parlamentâr, cu la abolizion de Cjamare
dai Lords o la sô sostituzion cuntune Cjamare des nazions e des
regjons e une Cjamare dai deputâts plui sclagne. Si trate cumò di
capî ce acet che cheste propueste e varà de bande dal gnûf guvier
britanic vuidât di Theresa May. Su la taule a restin però cuistions
no di pôc. Par esempli, la propueste no somee cussì atrative pe
Scozie là che l’indipendentisim al è simpri plui fuart, no ufrìs
soluzions pe gnove politiche confinarie tra Nord e Sud de Irlande
dopo de jessude de UE, no ricognòs in nissune maniere la identitât
separade de Cornualie e no propon cemût guviernâ la Ingletiere, se
cu la creazion di un Parlament specific o cu la devoluzion dai podês
a gnovis regjons autonomis.
Font:
The Guardian,
10/07/16


text:
Ai 20 di
Març e je stade presentade la campagne “En alguerés, té més
gust”, un progjet metût adun dal comun dal Alguer cu la poie dal
guvier catalan par sburtâ l’ûs sociâl dal algherês, o sei la
varietât catalane che si fevele ta cheste citât de Sardegne. Si
trate de prime campagne istituzionâl di cheste fate che si fâs al
Alguer par promovi la lenghe proprie in ducj i setôrs de societât,
de famee ae scuele, des ativitâts economichis aes associazions.
L’algherês al è un tesaur dal teritori, un prodot di cualitât
tant che l’ambient, la gastronomie e lis tradizions de citât –
al à spiegât intant de presentazion de campagne, il sindic Stefano
Lubrano – fevelâ par algherês nus identifiche e nus permet duncje
di trasmeti un tesaur che al va promovût ator pardut.
Font:
Generalitat de Catalunya, 21/03/13; VilaWeb, 21/03/13


text:
Il
tribunâl costituzionâl spagnûl al à decidût in mert al ricors
fat indenant dal guvier di Madrid cuintri des misuris fiscâls e
finanziariis fatis buinis vie pal 2015 dal Parlament catalan e al à
declarade no costituzionâl la plui part dai articui che, in buine
sostance, a metevin lis fondis par creâ struturis tributariis,
energjetichis e infrastruturâls in stât di movisi par lôr cont
intal câs di indipendence de Catalogne. L’obietîf de sentence al
è duncje chel di impedî che tal moment che lis istituzions
catalanis a vessin di declarâ la indipendence a puedin poiâsi su
struturis aministrativis in stât di garantî sul plan logjistic e
operatîf il percors indipendentist.
Font:
VilaWeb,
07/07/16


text:
I titui jessûts l’an passât par galizian a son stâts invezit 1.322, o sei il 1,9% dal totâl, e ancje ta chest câs si viôt une riduzion di sù par jù il 30% rispiet al 2011. I libris par galizian a rapresentin in ogni câs il 45% di chei publicâts in Galizie. Inmò plui marcade, dilunc vie dal an passât, e je la diminuzion dai titui publicâts in lenghe basche che a son stâts in dut 837, o sei il 29,7% di chei jessûts inte Comunitât Autonome Basche e a pene il 6% di chei de Navare. Di segnalâ che, tra lis diviersis categoriis di tescj publicâts, chei par fruts a rapresentin il 27,6% de produzion par euskara, il 18% di chê par catalan, il 16,6% di chê par galizian e il 5,3% di chê par spagnûl.
Il blog di Internazionalitari al nas di une trasmission di Radio Onde Furlane e al fevele, cuntun tai nazionalitari, des nazions cence stât e des minorancis nazionâls de Europe.
28/03/13
Stât spagnûl: mancul libris par basc, catalan e galizian
I titui jessûts l’an passât par galizian a son stâts invezit 1.322, o sei il 1,9% dal totâl, e ancje ta chest câs si viôt une riduzion di sù par jù il 30% rispiet al 2011. I libris par galizian a rapresentin in ogni câs il 45% di chei publicâts in Galizie. Inmò plui marcade, dilunc vie dal an passât, e je la diminuzion dai titui publicâts in lenghe basche che a son stâts in dut 837, o sei il 29,7% di chei jessûts inte Comunitât Autonome Basche e a pene il 6% di chei de Navare. Di segnalâ che, tra lis diviersis categoriis di tescj publicâts, chei par fruts a rapresentin il 27,6% de produzion par euskara, il 18% di chê par catalan, il 16,6% di chê par galizian e il 5,3% di chê par spagnûl.


text:
Ai 11 di
Otubar une delegazion di rapresentants istituzionâi di Ipar Euskal
Herria, o sei il Paîs Basc setentrionâl, si son cjatâts cu la
ministre francese Marylise Lebranchu par proponi in maniere uficiâl
la creazion di une “coletivitât teritoriâl” par cheste regjon
che in dì di vuê no à nissune organizazion aministrative unitarie.
Ae fin dal incuintri l’unic element là che ducj i delegâts bascs
a somein concuardâ al è che a Parîs il progjet di riforme
aministrative al à cjatât une puarte vierte. Pai delegâts di aree
socialiste la propueste e gjoldarès dal bon acet dal guvier francês,
ma par chei di aree centriste intant dal incuintri no si à vût
nissun impegn concret. Chel istès, la disponibilitât de ministre e
rapresente za un pas indenant. La nassite di un sogjet aministratîf
che al meti adun ducj i teritoris bascs che a fasin part dal stât
francês e à cjatât la poie no dome de maiorance dai aministratôrs
locâi, ma ancje des categoriis economichis dal teritori.
Font:
Gara, 12/10/12


text:
Ancje
in gracie de mediazion de mission OCSE in Cossovo, sîs comuns de
aree di Pristina – sei a maiorance albanese che serbe – a àn
sotscrit un acuardi di colaborazion cun chê di incressi il dialic
tra lis diviersis comunitâts e di fâi cuintri a ogni forme di
discriminazion. Chê di Pristina e je une aree là che par fortune no
si àn vûts masse scuintris jenfri albanês e serps, ma lis
relazions tra lis dôs comunitâts a restin avonde tiradis. Chest
acuardi al ponte duncje a superâ chestis tensions e al è positîf
che tra i sindics che a àn sotscrit l’acuardi a sedin
rapresentants sei di Vetevendosje, moviment de aree cossovane plui
nazionaliste, sei de Lista Srpska, leade ad in dopli cul guvier di
Belgrât.
Font:
Balkan Insight,
14/04/16


text:
Irlande dal Nord: in miârs in place pal gaelic
A àn partecipât in miârs ai 16 di Fevrâr ae manifestazion che si è davuelte a Belfast par domandâ une leç organiche a pro dal gaelic irlandês. Il guvier britanic le veve imprometude inmò prin di tornâi i podês ae Assemblee nordirlandese, ma il disen di leç al è ancjemò ret e fer. Intant de iniziative, coordenade de organizazion Pobal che e met adun lis associazions impegnadis pe lenghe irlandese, si à ancje domandât azions par poiâ l’Irish Language Broadcast Found e il cuotidian gaelic Lá Nua. In Irlande, lis sîs conteis dal Nord a son chês là che l’ûs dal gaelic al è cressût di plui, ma a son ancje chês là che a mancjin misuris seriis di promozion de lenghe e di difese dai dirits di cui che le fevele. I risultâts otignûts fin cumò, di fat, a divegnin massime dai sfuarçs di autoorganizazion de comunitât nazionaliste nordirlandese. A poiâ la manifestazion in place a jerin ancje i dirigjents dal Sinn Féin, il partît di riferiment de comunitât republicane irlandese.
Font: An Phoblacht, 21/02/08


text:
Armoniche
La armoniche al è un strument musicâl a aiar formât di un mantis, un diapason e dôs cassis armonichis di len. Al è leât soredut ae musiche popolâr di ducj i paîs, includût il Friûl.
Tai doi estremis il mantis al è movût des cassis di len. La part de man diestre e à ancje un "diapason" cun cualchi tast, che a puedin jessi o come chei dal pianoforte (armoniche a plan) o tascj taronts o botons (armoniche cromatiche), a seconde dal gjenar di strument. Inte part di çampe a son altris botons par i bas e i acuarts di acompagnament.
Storie[cambie | modifiche il codiç]
Il prin brevet di une armoniche (clamât accordion, peraule che vuê e je doprade intune vore di lenghis) al fo dipuesitât ai 6 di Mai dal 1829 a Viene dal costrutôr di orghins e pianos Cyrill Demian cui siei fîs Carl e Guido.
Il strument di Demian al veve dîs botons par eseguî lis liniis melodichis, e doi botons pai bas. Evoluzions sucessivis àn puartât la armoniche a deventâ un strument poliedric, che si pues doprâ in ambits diviers e variis.


text:
Albanie: sindic a pro de minorance greghe a procès
Vasil Bollano, sindic di Himarë, citadine dal Sud Ovest de Albanie, al è sot procès par vê fat gjavâ dai segnâi stradâi scrits dome par albanês. Cun di fat, la plui part de popolazion locâl e parten ae minorance greghe e, duncje, pal prin citadin dal paîs la segnaletiche e veve di jessi bilengâl. Pe sô decision, Bollano al è stât acusât di abûs di podê. No je la prime volte che il sindic di Himarë al cjape posizion in difese dai dirits de minorance greghe. Timp indaûr al veve ancje domandât che la regjon là che e vîf la minorance e podès gjoldi di formis di autoguvier.
Font: Món Divers, 01/06/08


text:
Intal
cuart rapuart sul rispiet de Cjarte europeane des lenghis regjonâls
o minoritariis intal stât spagnûl, il comitât di esperts dal
Consei de Europe al à segnalât diviers elements critics massime
intal cjamp de aministrazion de justizie, de educazion e de salût
publiche. Par chel che al rivuarde la justizie, il Consei de Europe
al invide il stât spagnûl a garantî che lis autoritâts
judiziariis penâls, civîls e aministrativis in vore tes comunitâts
autonomis a sedin in stât di puartâ insom i procediments, dal
principi ae fin, intes lenghis couficiâls e che il personâl che al
lavore ta chescj teritoris al cognossi la lenghe dal puest. Si
domande po che lis lenghis minorizadis a vedin une presince juste
intes aministrazions statâls logadis tes comunitâts autonomis, che
al sedi garantît il lôr ûs intai servizis publics, a tacâ di chei
sociosanitaris, e che l’infuartiment de tierce lenghe intai percors
educatîfs nol vegni fat a dam des lenghis couficiâls. Se chestis a
son racomandazions validis in misure plui o mancul marcade par dutis
lis comunitâts minorizadis, ancje chês plui fuartis tant che
catalans e bascs, a ‘nd è altris che a tocjin in maniere plui
specifiche chês plui debulis tant che asturians e aragonês. Ta
chest câs si invide lis autoritâts statâls e chês autonomichis a
ricognossi la couficialitât di chestis lenghis e a procedi cu lis
misuris che a compagnin chest passaç. A son po indicazions
specifichis che a integnin i singui teritoris, come tal câs de
comunitât valenziane là che si bat massime su la dibisugne di
garantî une radiotelevision publiche inte lenghe proprie.
Font:
ACPV,
26/01/16


text:
Il
prin ministri dal Gales, Carwyn Jones, al à comunicât che a saran
sîs i gnûfs centris culturâi pensâts par saborâ l’ûs dal
galês. Si trate di struturis indotadis di diviers servizis e spazis
di incuintri là che lis personis a àn la pussibilitât di cjatâsi
par fevelâ par galês. I sîs centris, che a van a zontâsi ai
cuatri za in vore, a saran logâts a Ynys Môn / Anglesey, Bangor,
Caerdydd / Cardiff, Aberteifi / Cardigan, Pontardawe e Tregaron. Pe
lôr nassite il guvier galês al à metût a disposizion un milion e
mieç di euros.
Font:
BBC,
03/06/15


text:
Elebide,
il servizi pe garanzie dai dirits linguistics de Comunitât Autonome
Basche, al à presentât il so rapuart anuâl. Dilunc vie dal 2014
lis segnalazions di violazion dal dirit di doprâ l’euskara a son
stadis 342, il 15% in plui dal an prime. Pal esecutîf basc, cheste
incressite e je leade plui al aument de cussience dai propris dirits
framieç dai citadins che no al cressi reâl des violazions. Des
denunciis rivadis, 107 a segnalin violazions fatis dal guvier basc o
di organisims che i fasin riferiment diret, 102 a integnin
aministrazions e uficis comunâi, 71 sogjets privâts, 40 la
aministrazion centrâl dal stât e 18 i uficis provinciâi.
Font:
EiTB,
03/06/15


text:
JOMIVISI, Arthur Antunes Coimbra dît Zico
AMARCORD, JOMIVISI. Forsi al è parcè che îr sere o ài let un intervent tal sît de Gazete di un chal si vise de grandece di Zico, che vuê o ài fât câs al tapon di un tombin in Vie dai Rizzani chal puarte ancjemò l'iscrizion dal non di Zico.
A son pasâts vinchietrê agns de che spetaculâr Udin dal 1984, la scuadre dulà che e zuiave int come Mauro, De Agostini, Edinho, Virdis e Causio. Jo jeri piçul ma mi visi tant ben il stadi Friûl plen tant che un scus, cun int che vignive ancje dal Venit par viodi un dai plui fuarts zuiadûrs di balon di dopo mai, un che al prin an in Italie al rivà a butâ la bale in rêt par disenûf voltis.
La presince di un campion cetant grant in Friûl al è stât un fat unic e probabilmentri no ripetibîl, amancul parcè che campions cetant grancj no si viodin di un biel toc di timp cjalcâ i cjamps di balon. Se fôs par me gjavarès vie la statue di Bepi Garibalt de omonime place e indi metarès chê di Zico :)


text:
craçule o scraçule
Che po, e sarès ancje la "raganella" chê piçule ranute verde che e stâ sui morâi e che e à une vosate... Sì, parcè che la scraçule e je propite chel che e fâs, e à une vosate e mene casin.
E je fate cuntune aruede cui dincj, che a batin cuant che si fâs zirâ. La si doprave soredute ator par il paîs dilunc lis messis de setemane sante. Par fâle sù bisegne meti adun un telâr di len con dentri une mole di len che e salte su la ruede, cuant che si mene il mani... insome, plui facil a viodi la imagjine che a spiegâ. Il sunôr che al salte fûr al è une vore dongje a chel di une rane. 'nd è di diferentis misuris, ancje grandis, che a son i scraçulons, fat ancje come una cariole, par che i frutats a podedin cori sù e jù par il paîs. Di tantis bandis, difat, la craçule e ven ancjemò doprade inte celebrazions di Pasche.
saltâ cu la cuarde
Une cuarde al è un dai zûcs plui sempliçs che a sedin, jessint che al covente pôc, par podê zuiâ, ma al è ancje un dai zûcs plui difondûts (podin dî in dut il mont) e che miôr a fasin ae salût dai fruts. Di fat, lu si pues fâ di bessoi, ma al è plui biel fâlu in companie: doi, a turni, a zirin la cuarde, intant che chei altri si "butin dentri" a saltâ intal moment che la cuarde e tocje par tiere.
Par lâ dentri e fûr 'nd jere une vore di variants e a jerin simpri chei braurins che a inventavin di ancje. Al è clâr, che che al falave, e al faseve fermâ il zîr, al lede dret come un fuset a zirâ lui, la cuarde...
Curtissut
Zûc di mascjos e di coraç. Si veve di tirâ un curtissut tal mieç dai pîts di chel altri, fasintlu implantâ e tirantlu plui dongje che si podeve al pît, par fâ spostâ l'aversari e fâi pierdi l'ecuilibri. Ancje chi a jerin variants, come tirâ il curtis prime dentri e dopo fûr dai pîts, e ancje, che se o vês voie, contaitnusalis tai coments...


text:
Intant che o jerin daûr a meti a puest la neste parince plui "virtuâl" o vin pensât ben di no dismenteâsi dal mont reâl, e cussì o vin za tacât, come che us vevin anticipât su la viere Ostarie, a lâ indevant cui apontaments di Contecurte intal vagon, che in cheste stagjon e à cjapât il non di VAGON GNOT
.
Chest an, cun di plui, la schirie di seradis a Remanzâs dentri il vieri vagon, intal curtîl dal Laboratorio di Sant'Urbano, e sarà ancjemò plui siore, dant spazi no dome aes leturis des nestri Contis, ma ancje a poetis e musiciscj furlans, presentâts di Lussia di Uanis.
Joibe passade, ai 14 di Otubar in vie della Stazion 4, il prin apontament al è stât cu lis contis di ridi
, e come che o sin usâts a fâ, lu podês za cjatâ inte sezion "Events e Leturis", scjamabil in pdf.
Lis contis, gjavadis fûr, par la plui part, dal vieri blog "Contecurte
" a son stadis presentadis dal Ûstîr, compagnât di Checo
, il Famei de Ostarie, che al è ancje il nestri letôr uficiâl. Il librut digjital, però, al à dentri ancje une jentrade scrite par la ocasion e une conte ancjemò inedite, su cheste Ostarie.
La rassegne e larà indevant par altris siet joibis, daûr chest calendari:
- 21/10/2010 – Viers in Viaç – Serade di poesie e musiche cun Stiefin Morat e Ulisse Viezzoli
- 28/10/2010 – Contecurte – Contis par no durmî (gjenar neri, gotic e di orôr)
- 4/11/2010 – Viers in Viaç – Serade di musiche e poesie cun Lussia di Uanis e Annalisa Masutti
- 11/11/2010 – Contecurte – Contis di paîs (gjenar romantic o di ricuarts)
- 18/11/2010 – Blues in viaç– Fabian Riz e Ulisse Viezzoli
- 25/11/2010 – Contecurte – Contis di fantasie (gjenar fantstic, fantasience, sureâl)
- 2/12/2010 – Blues in viaç– Laura Comuzzi (violin) e Eleonora Cedaro (ghitare)
La prossime serade, chê dedeade a lis contis in teme de gnot di vilie dai Sants, o sperìn che e sedi dute fate di contis gnovis e, al è clâr, che a fasin pôre!
No vin dome chêste gnove, par vuê, ma ancje une de ultime ore, par cui che doman di sere al ves voie di lâ a fâ un zîr a Codroip. La gnove e cjacare di poesie, ma sedi par chê a presentâ la serade, insieme simpri a Lussia di Uanis, al è l'Ustîr, e sedi par la particolaritât dal event, nus fâs plasê segnalâusal.
O stin cjacarant dal S(A)LAM POETRY, un gare jenfri poetis che, proponint lis lôr poesiis, si daràn bataie fin che di chei sedis che a partissin al restarà dome un, che al vinçarà un... salam!
Il biel de manifestrazion nol è dome intal valôr leterari da lis poesiis presentadis, ma intal valôr dal public presint, che al sarà clamât a fâ di zurie. Insome, une gare di poesiis a l'ultin sanc, dulà che ducj a podaràn tignî al lôr poete preferît.
La serade e je doman, sabide 23 di Otubar, aes 19.00, inte salute des Cunvignis de Biblioteche di Codroip.


text:
giovedì 28 aprile 2016
Gibbium psylloides
4 coments:
-
-
Miliu,no "coleotar sferic"mior coleotar toront(toront cu la o)cussi oltri il batesim in furlan e fermin ancie il mut di pronunsie di une determinade zone de furlanie.Chei pedoglats e son stats ancje intal gno curtil,e jo mi gratavi i cjavei sul lavandin par pore che vignissin di li.Lussian
- 28/04/16, 14:28
-
-
ti vares cognossùt ancje sence pseudonim cun chiste conte...tu mi plàsis!!!
- 29/04/16, 11:05
- Yaio ha detto...
- Questo commento è stato eliminato dall'autore.
- 29/04/16, 19:24
- Yaio ha detto...
-
Cence sei un spudesentencins, o scuen spudâ alc distès:-) No sois sigûr che tal vecjo Pirona no si puedi cjatâ alc che i somee ma se in tun gnûf Sedona inmó nol esist si puès simpri inventâ alc furlanizant chest pedôli in Gjibi o Gjibiloide. Seont ce che si crôt, se a 'nd cualchidun che al sorevîf daspó de bome atomiche a son propite lôr. Al é duncje ore di insiorâ il nestri vocabulari si vin voie di pasâ in te storie cun lôr:-)
- 29/04/16, 19:25


text:
venerdì 8 aprile 2016
Benedete television
8 coments:
-
-
Ce biel furlan Barbara, a tu sês stade a scuele di cualchidun di sigûr e a tu âs imparât une vore ben. La conte a si lei dut un dret cun plasè. Mandi e benvignude, Bepi
- 08/04/16, 17:58
-
-
Barbara, tu as dismot ricuarts lontans indula che il poc al contentave tant di plui dal masse di vue.Mi plas le conte pe so realtat passade o poc o trop di ducj chei di une certe ete di vue. Lussian
- 08/04/16, 18:27
-
-
E brave la gnove contecurtare! Fâs plasè che la ostarie a si slargji simpri plui, soredut cun aventôrs cussì brâfs.
Barbara, tu mi âs fat vignì iniment Il mulino del Po di Sandro Bolchi e Una tragedia americana; cence contà Lascia o Raddoppia.
Nô o levin a viodile te ostarie e o scugnivin puartâsi la cjadree di cjase, tante e jere la int a viodi.
Graciis par vemi fat tornà indaûr di 55 agns.
Mandi
- 09/04/16, 01:50
- Yaio ha detto...
-
Mi varès plasût cognossi il carosel di noms e di fats nomenâts in te conte par podê miôr
gjoldile o almancul savê di ce che al podeve tratâsi parce che le conte a é ben tirade ma par
chest o varès di vê cjalât le TV se no in te stesse cusine, almancul tal stes timp. Ma o jeri lât a stâ
tal forest par no lâ sot de naje.Daspó par lâ su la Sampó e fâ ne rime tu mi âs fat
pensâ che si varès viodût il stes program o varès podût savê che 'l gno capo Joseph Sampó
al jere talian seben che al pretindeve di no jessilu parce che in te Belgjiche di chê volte i varès
someât di usurpâ il so grât cuntun non di subalterni.
Su lis waffels, che tu clamis wafers, no sai
se si trate de stessis galetis ma se a son fatis di farine e oufs cule spongje e un pôc di lat
a puedaressin sei clamadis ancje gauffres e cun di plui made in Belgjum:-)
Achi o sieri le puarte ancje jo augurantcji le benvignude cu lis pensadis che le tô conte mi à fat vignî sù.
Jaio
- 09/04/16, 07:21
- Giovanni Nello Malisano ha detto...
-
E contecurte e cres in contecurtârs e in cualitât. E devente simpri plui un cjanton, une gote pal rilanci de lenghe furlane. Brave Barbara, no dome pal so biel furlan, ma ancje par veus fat ricuardâ agns de nestre zoventût.
- 09/04/16, 14:02
- Galliano ha detto...
-
Barbara, biele dôs voltis, mi soi gjoldude la conte dome pal fat di cemût che tu tu le contis, za che no le cognossei e di conseguence nancje i personaçs de epoche che le popolarin. Mi vevin menât a vivi intune altre part di mont, dulà che la TV al grant public e rivà cualchi an dopo.
Benvignude
- 09/04/16, 14:15
-
-
Bepi, Lussian, Pauli, Yaio, Nello, Galliano o pues dome che dîûs un grassie une vore bocon pal bon acet che mi vês dât: mi vês regalât i plui biei compliments che mi comovin. La braure di che frute, bessole lontan di ducj, cuant che e jere piçule, cumò e je propit chê di dismovi cui miei ricuarts (dolçs, la dolçece de puaretât) i ricuarts di cui che mi lèi...Par te Yaio, prove a lâ a viodi su youtube e tu cjatarâs plui di cualchi filmât cui personaçs che tu 'nd às let. Barbara Battel
- 09/04/16, 14:47
-
-
E dopo carosello DUC A DURMI'mi visi quant che a ciase me aie rivade le televion,eri talmenti incuriosit specialmenti da antenne che vevin mitut sul tet,e mi domandavi: ma simut Mario Riva el fasie a passà pa antenne.Tant stupit cà ieri......Bei ricordi Barbara un bacione Andrea
- 26/05/16, 00:01